Norway Holh Tuanbia - Chin Community in Norway\nNorway Holh Tuanbia\nOctober 12, 2010 June 19, 2011 ccn\nBY PETER SANG\nNorway ah holh phun 2 atlangpi in hman a si. Cu hna cu; Nynorsk (Landsmål) le Bokmål an si. Sami pawl holh zong khi Norway upadi ah official holh phunkhat ah telhchih asi ve. Cozah upadi ah a ummi cu, NRK (Norway TV) ah khin a tlawmbik 25% khi nynorsk a si hrimhrim lai ti a um. Cun sianginn zong ah hi holh phun hnih hman hrimhrim ding ti a si. Hmunhma zulh in le umnak zulh in holh awchuah tete ai dang cio ve hna i cu hna cu ramchung dialects tiah an ti hna. Dialect hna hi a awchuah ai dang ngaimi zong an um len nain pakhat le pakhat an i thei kho hna. Dialect cu a phun a tam ngai, a cheukhat Kommune hna ah cun dialect hmang in anmah khuachung tadinca le magazine hna an chuah ve.\n1814 kum Danmark uknak tang in an chuah hnu ram uknak phunghrampi an ttialmi hmanh kha Norway ca in a rak si lo I, Danmark ca in a rak si. Aruangcu, Danmark ca hi kum 1380 hnu in ram hnih kawmh in hmandeuh chin lengmang a hung si caah a si. Norway nih ram uknak a mah tein a hmuh hnu hmanh ah Danmark holh hi khupi deuh le mi sikho deuh nih cun hman peng a rak si. Danmark holh thiammi cu, upper class (phunsang) deuh ah ruah an rak si.\nAD Kum 700 in 1350 tiang hi cu, Danmark ca zong an rak hmang lo i, atu an hmanmi Norway Nynorsk le Bomål zong a rak si lo. Nørront timi holh le ca an rak hmang i, cucu a tu lio Island ram minung pawl nih an hmanmi holh he khin ai lo ngai tiah an ti. Ca ttialdan Grammar zong atu hmanmi ca he hin ai lo lo , phundang pi khi a si. Hi holh hi Kasusspråk ti zong in an auh.\nNørront /Kasus holh hi ziah nihin ah Norway minung pawl nih an hman tilo tiah cun, 1350 lio hrawng ah hi holh a rak hmangmi hna mi tamdeuh le, cathiam deuh pawl zawtnak thalo/ pulh zawtnak nih a rak thah dih hna caah a si. Holh le ca a nunkhawhnak ding caah a phunphun in an ni rak zuam ve hna. Norway tuanbia ah a min a thangbikmi hna holh kilvengtu/ sersiamtu hna cu 1. Knud Knudsen 2. Ivar Aasen 3. Henrik Wergeland 4. Asbjørnsen le Moe hna hi an si.\nAtulio hman ngaimi Nynorsk a rak sertu cu Ivar Aasen a si. Norway ramchung an hmanmi dialects a phunphun khawmh in holh phunkhat kan ser lai, ramdang miphundang holh va lak len a hau loh tiah a titu pa hi P.A Munch a rak si. Hi pa ruahnak idea a rak pawmtu hi a tu nynorsk ser hmasa tu pa Ivar cu a si. 1885 kum thawk in hi holh hi ramchung official hmanmi holh phunkhat ah cozah nih a rak pum.\nBokmål tu hi cu a tlai deuh 1907 lawng ah zapi hman khawh ding in timhtuah a rak si. Hi holh serhram a rak thawktu pa hi Knud Knudsen a si. Bokmål hi khuazei dialeck hmanh he tampi ai lo lo I, hi holh lawng hi a thiangmi Norway holh a si lai tiah a rak thawktu pa nih a rak ti bal. Ati ning tein nihin ah cun Nynorsk nak in Bokmål hi hman deuh a si cang. Ramdang in a rami hna mithar ca zong ah cawn bikmi ca cu Bokmål hi a si cang. Cawnding zong ah a fawideuh an ti cio.\nAcunglei kan ttialmi holh pin lei ah pakhat a um rihmi cu Samisk holh a si. Hi miphun holh hi atulio Norway holh he cu, ai dang tukmi holh a si. Kawlholh le Laiholh bantuk khi a si. Sami mipphun pawl hi, Russsia, Sweden, Finland ram hna ah an um rih. Norway a ummi Sami milu zat hi 30, 000 hrawng an si ti a si I, adang ram thum a ummi hi Norway ummi hna nak in an tlawm deuh. 20, 000 in 30, 000 karlak an si ti a si. Hi holh hi Samisk pawl umnak sianginn ah cun tha tein an cawnter ve hna ko. 1960 kum thawk in sianginn ah Samisk holh cawnnak an thawkpiak ve hna i, 1987 ah hin Sami pawl hruainak phunghrampi zong an holh in an chuah khawh ve cang. 1988 ah an tuahmi Norway upadi ah, Sami holh le ca a thanchonak ding caah le, an miphun a kilveng tu ding ah Stortinget (Norwegian parliament) nih tuanvo a ngei tiah an ttial.\n(Note: Pehthan te ding in rak tialmi asi )\nFale Zohkhenhnak ah Ruahnak Ttha Pa 10\nPhoto: thisolemom.com 1. Na fa kha mi upat thiam seh ti\nNa Kum Hoihin Covo Na Ngeihmi Hna\nhttp://www.zlien.com/ Kum 4 na tlin tikah, Kumtling upa hna he kum\nNorway Umnaknawl Sok Man ai Thlengmi Hna\nJanuary 1, 2012 thawk in Norway ram umnak /rammisinak sok/peh tikah phaisa adihmi ai thlengmi\nNorway Rammi Sinak Caah Aherhmi\n← CCNs Sekretærs takketale i Stavanger\nAsylum Kong ah Norway Nih an Thlenmi Thil Pakhat →


Ralhrang Pawl Nih Kalaymyo Thlanglei Tintha Khua Mei In An Khangh Hna Caah Mipi Thinphang In An Tuah Hna — Chin Miphun Tlangau\nKalaymyo Thlanglei inn 2000 renglo um mi Tintha khua SAC ralkap le Pyu Saw Htee nih mei khangh.August 28, Kalaymyo Thlanglei inn 2000 renglo a um mi Tintha khua cu SAC ralkap le Pyu Saw Htee phu pawl nih mei in an khangh, tiah theih a si.\nSAC ralkap le Pyu Saw Htee pawl cu August 28, chunlai 12:00 PM hrawng ah Tintha khua ah an lut i CDM tuah mi Sianguk U Kyaw Min Naing inn mei in an duah/khangh i innpa inn pawl a tlaih, tiah theih a si.\n“Hi khua ah hin inn 2000 renglo kan um. Sianguk U Kyaw Min Naing inn in inn dang inn 3 a tlaih i a ciam dih. Mei cu kan va phaal/that ngam fawn lo. An kan thah lai kan phang i inn in kan chuak hna i kan i thup. Kumkhua upa hna le a ngandamlo mi hna lawng kan taantak hna i a dang cu kan zaam dih,” tiah khuami nih an chim.\n“Mei a alh cuahmah mi cu SAC ralkap pawl nih meithal he an congh. Va phalh ahcun an kan kah lai kan phang fawn. Mei lawn in inn kip a tlaih/phanh ahcun damlo ruang inn ah kaltak mi pawl cu thinphang an si ko,” tiah khuami pakhat nih a chim, tiah Khit Thit Media nih a tial.\nCredit: Laica. The Hakha Times


Selena Gomez Ban Tuk In Lungthin lei Dam Lo Nak A Ngeih Caah Ai Thlop Cuahmah Mi Justin Bieber – TIMES OF CHIN NEWS\nSelena Gomez Ban Tuk In Lungthin lei Dam Lo Nak A Ngeih Caah Ai Thlop Cuahmah Mi Justin Bieber\nVawlei cung hlasak thiam Justin Bieber cu lungthin lei dam lonak a ngeih caah a tu lio hi ai thlop cuahmah lio a si. A tu bantuk in a lung a rawh mi hi a nupi Hailey Baldwin he puai tuah ding kong he ai pehtlaih nak zeihmanh a um loh tiah theih a si. Hailey Baldwin he an i umh ruang ah si lo in a mah tein zei dek a ton mi thil pakhat khat a um. Kum 24 lawng a si rih mi Justin Bieber zoh tik ah a ba tuk mi a lawh kha hmuh asi.\nJustin nih a ton mi hi zeidah a si timi fiang in theih a si lo nain a tu le tu a lung rawh lengmang kha hmuh a si. Justin nih “keimah caah cun mi va zumh hi a har ngai ngai, mi nih an ka nihsawh, cheukhat hna cu ka herh caan hmanh ah hin an um loh, thawng zamh tu hna zong nih keimah kong ah a that lo nak in an tial, Luhmuhyi (လူမႈေရး) lei he duhdawt nak (အခ်စ္ေရး) lei he kai palh nak tampi a um, cu ti kai palh mi ruang ah cun tampi harnak ka tuar ve.\nHailey hmanh hi zumh a har ngai ngai ” tiah a rak chim hi a si. Mah ti Justin nih a chim mi ruang ah hin zeitluk in dah a lungrawh tikha a lang ko. A mah zong nih a tu ban tuk in zawt nak a ngeih ai theih caah ai thlop nak hi a si, ka dam lai tiah zumh nak a ngeih caah a rauh hlan ah a dam colh ko lai. Nai nikhat ni ah khan Justin Bieber cu an church pastor Carl Lentz he lam an len kha theih a si. Cu ti lam an len ah cun Carl Lentz nih a liang in a kuh i, an pahnih mirh nawn tein an um. Justin Bieber nih hlawhtlinnak a hmuh hnu in mi va zumh ai harh nak a chim hi a si.


Myanmar Ram President U Htin Kyaw A Rian In Aa Phuak – THE CHINLAND POST\nMyanmar Ram President U Htin Kyaw A Rian In Aa Phuak\nCity Hunter| 2018 March 21| Myanmar ramkomh President U Htin Kyaw nih atu a tlaihmi a rian in dinh a duh ruang ah 2018 March 21 thawk in President rian in aa phuak cang tiah rampi President zung nih March 21 ah an thanh.\nMyanmar ramkomh phungphrampi pohmah 73 (b) he aa tlakning in a lawngmi President rian (post) cu ni 7 chung ah midang a thar rian pek khawhnak ding kan tawlrel lai tiah an thanh chih.\nPresident zung in chimnak nawlngeitu U Zaw Htay nih, “A si, a ngandamnak a tha ko, a hlan in kan thanh tawn bantuk in khan. A herhmi operation aa tuah i a tha ko. Sihmanhsehlaw, dinh a duh caah atu bantuk in rian in aa phuahnak le aa dinhnak hi a si. President thar thimnak tu cu ramkomh hluttaw ah pohmah 73 ning in thim colh a si ko lai” tiah DVB ah a chim.\nPhunghrampi pohmah 73(b) ah rampi President rian (thutdan) a lawn tikah ramkomh hluttaw meeting tuah lio a si ahcun a lawngmi President thutdan cu ni 7 chung i rian an pek khawhnak ding caah caankarlak (atu) President nih hluttaw lutlai sin ah a rannak in thawng a thanh lai tiah aa tial.\nPresident Pu Htin Kyaw cu April 1, 2016 thawk in khan Kawlram tuanbia ah a voi 9nak Kawlram president a hong si. Cu hlan Kawlram tuanbia ah President a rak ṭuan balmi minung 8 hna lak ah hin pa (7) cu ralkap hlun lawngte an rak si. A voi hnihnak Kawlram President Dr. Ba U (kum 1952-1957) kha ralkap hlun a si lomi President a rak si i, Pu Htin Kyaw lawng hi Dr. Ba U dih in a voi hnihnak ralkap a si lomi President a si.\nKum 69 a tling cangmi Pu Htin Kyaw cu July 20, 1946 ah khan a rak chuak. Kawl le Mon miphun cawh a si. Aung San Suu Kyi he hin aa ṭhirualmi an si i, an ngakchiat tein aa naihniammi le aa kommi an si. Tleicia Pu Min Thu Wun le Daw Kyi Kyi hna i an fapa pahnihnak a si i, Yangon khualipi ah an rak hrin. A pa [Pu Min Thu Wun] hi mifimthiam pakhat a si i, caṭial lei zong ah minthang a si pin ah 1990 kum ah khan NLD in thimnak ah a rak i cuh i MP zong a rak tlingmi a si.\nHika link ahhin President U Htin Kyaw a konglam tlingte in rel chap khawh a si. http://thechinlandpost.info/pu-htin-kyaw-cu-hodah-si-chin-digest/\nPrevious Myanmar Ramri Ralzaam Caah American Nih Dollar Nuai 17 A Bawmh Lai\nNext Pyithu Hluttaw Speaker U Win Myint Nih A Rian A Chuahtak Ve


NIZAN RALHRANG NIH LUNGLER AH CNA LE CDF AN KAHNAK VANLONG KHA – The Chinlung Post\nSeptember 11, 2021 admin Knowledge 0\nNizan ralhrang kawlralkap nih CDF le CNA an kahnak vanlong kha Russia nih a serchuahmi asi. Nizan ah Lungler ralhrang kawlralkap sakhan cu Chinland Defense le Chin National Army i fonh in an kah. Cu i kahnak ah ralhrang kawlralkap hna nih cunglei raltuknak vanlong jet in bomb voiruk an thlak. Mah raltuknak Vanlong kha ralhrang kawlralkap hna nih Russia sin ah an cawkmi asi i, Russia sermi asi.\nThawngpang dang: Chinram chungin palik 20 nih CDM an tuah cang. Zarhkhat ti awk ah Chinram chungin palik CDM atuah mi hi minung 20 renglo an si cang. September nikhat in tuni ni 11 tiangah Chinram chung palik minung 20 renglo CDM an tuah cang tiah theih asi. September niruk ah Rih palik minung paruk hna cu CDM an rak tuah. Cun September nisarih ah Tonzang peng Myomah palik minung panga CDM an rak tuah rih, Cun September niriat ah Cikha khua ah a ummi Palik minung pakhat Tuan Deih Piang CDM arak tuah tthan.\nCun September nikua ah Rih palik minung pariat CDM an tuah tthan. Minung pariat chungah minung pasarih hi Falam pengmi an si i, pakhat tu hi Paletwa peng Sami khuami a si. Cun nizan September nihra ah ramkulh paik zungin minung pathum CDM an tuah tthan i, tuni September nihleikhat ah Chinram kulh palik officer tel in minung pathum Hakha palik sakhan hmu telh in palik sergeant (ရဲတပ်ကြပ်ကြီး) le ရဲတပ်ကြပ် minung pathum CDM an tuah tthan an dih lak in minung 26 an si tiah an langhter.\nTHAWNGTTHAN .LAITLANG PALIK MINUNG 20 RENGLO CDM AN TUAH


Baibal relnak: Marka 1:35-39 (zoh: Luka 4:42-44)\nA thaizing cu zingkate in, ni a chuah hlanpi ah, Jesuh cu a tho i khua leng hmun king ah thlacam awkah a kal. Sihmanhsehlaw Simon le a hawile hna nih cun amah kha an va kawl. An va hmuh tikah, “Mi kip nih an in kawl lengmang dahkaw,” tiah an ti. Sihmanhsehlaw Jesuh nih cun a leh hna i, “Hika hrawng i a ummi khua dang hna zong hi ka tlawn awk an si. Annih zong kha phung ka chimh ve hna awk a si, zeicahtiah anmah phung chimh awkah cun pei ka rat cu,” tiah a ti. Cucaah Galilee peng kha a tlawn dih i pumhnak inn ah khan phung a chimh hna i khuavang kha a ṭhawl hna.\nI. Zingkate ah Jesuh thla a cam (1:35)\nSimon nupi nu a damter hnu, khua mi zong nih an mizaw tampi an ratpi hna i, a damter hna hnu, khuavang ngeimi an khuavang a thawlpiak hna hnu, a thaizing ah Jesuh cu “zingkate in, ni a chuah hlahpi ah” a tho. Khua leng hmun king (mi an um lonak, a daihnak ah) thlacam awk ah a kal.\nJesuh hi dinh caan a ngei ve lo. Simon inn a phanh cangka mizaw (Simon pi) a damter. Zanlei ah mizaw tampi le khuavang ngeimi tampi a sinah an ratpi rih hna. A damter dih fawn hna. A rian hi a tam. Nain, “thlacam” dingah zingkate in a tho i, khua leng ah a kal.\nJesuh nih thlacam hi biapi ah a chiah. Thlacam caan a pek.\nMizaw a damter hna, khuavang a thawlpiak hna tikah mizapi (mi kip) nih Jesuh cu an kawl. Khuadei bak in kawl hna sehlaw a dawh. Simon inn ah an ra, Jesuh cu an hlam. Jesuh ton duh le hmuh duh ah, a rami an tam caah a si lai dah, Simon le a hawile nih Jesuh cu an kawl. An kawl i an va hmuh. Cun an thawh i, “Mi kip nih an in kawl lengmang dahkaw” an ti (1:36)\nII. Jesuh nih thawngtha chim in Galile peng a cul dih (1:36-39)\nSimon le a hawile cu Jesuh nih hitihin a leh hna:\n“Hika hrawng i a ummi khua dang hna zong hi ka tlawn awk an si. Annih zong kha phung ka chimh ve hna awk a si, zeicahtiah anmah phung chimh awkah cun pei ka rat cu,” tiah a ti. (1:38)\nJesuh nih a ratnak hi hmun khat lawngah phungchim dingah siloin hmun dang le khua dang zong ah a si chih ti kha a chimh hna. Khua dang (Kapernaum a si lomi) zong hi tlawn hna ding an si, phung chimh hna awk an si, tiah Jesuh nih a chim. Marka nih cun, “Cucaah Galilee peng kha a tlawn dih i pumhnak inn ah khan phung a chimh hna i khuavang kha a thawl hna” tiah a ti (1:39).\nJesuh riantuannak ah phungchim le damternak hi then awk an tha lo ti a lang. Phung a chimnak ah mizaw an ratpi hna, a rak damh taktak hna. Phungchim lawng hi ka tuah awk a si, a ti bal lo. An herhnak cio ah Jesuh nih cun a bawmh hna. Taksa in a dammi nih thlarau in an damnak hnga phungchim cu biatak tein a tuan.\nJesuh hnu a zultu, kannih Khrihfami zong nih Jesuh bantuk in thawngtha kan chim, midang kan bawmh hna awk a herh. Jesuh nih cun zei tluk in a rian tam ko hmanh sehlaw,\nMidang a damter hna (khuavang a thawl hna)\nThlacam caan a ser (Pathian he pehtlaihnak a tuah)\nPhungchim a ngol lo\nAho hmanh aa manhmi kan um lo. Pathian rian hi manh caan ah tuanmi a si lem lo. I manh lo bu, caan i tet ngai bu, thabat pah bu, lungretheih pah ko bu, in tuanmi a si. Khrihfa kan sinak ah kaa manh tikah (ka diriam tikah) Pathian duhnak ka tuah lai, Pathian rian ka tuan lai ti cu a si thiam lo. I manh lo (rethei) ngai ko hmanh ning law, Pathian caah cun “ka thinlung dihlak, ka ruahnak dihlak, ka thazaang dihlak” ka pek lai, timi lungput le tinhnak he kan cawlcangh (nun) ding hi Jesuh nih a kan hmuhsakmi a si tiah ka ruah.\nPosted by Bibik at 8:37 AM 0 comments\nBlog Thar - Lai Pathian Hla\nLaiholh in Pathian hla sakmi pawl hmun khat ah khomh in a chiah. Amah nih thawng a tanglei bantuk in ka zamhpiak law a ti i, amah tialning in ka vun chiah:\nLaimi vialte caah Hlabia zoh khawh nak Blog thar a chuakmi a um cang. Cucaah len ve dingin kan sawm hna. Print zong fawi tein Print khawh a si i, Hla bia na duhmi a um ahcun Contact tuah khawh a si. Cucaah zaangfahnak tein thazaang ka pe ve u tiah kan nawl hna. A ka relpiaktu nan dihlak cung ah lunglawmhnak tampi ka ngei.\nHIKA ah len khawh a si. Asiloah, http://laipathian-hla.blogspot.in/ hi click ding a si lai. Len phu ngaingai a si.\nPosted by Bibik at 7:23 PM 0 comments\nCCOC & CMC Gospel Hla\nChinmi kan tuanbia ah, chim lengmang dingin kan ngeihmi pakhat cu Chin for Christ in One Century (CCOC) hi a si. Pathian nih Chinmi a kan dawt. Chinmi hi a rianthiang ah a kan hman hrim ko, hman rih zong a kan duh ko, ti hi a tanglei CBC (a hlan ZBC) nih an kan chuahpiak thanmi CCOC & CMC gospel hla hi ngaih tikah a fiang ngaingai, tiah ka ruah. Hi hla pawl kan ngaih nak nih ICMC (CCOC-Second Round) riantuannak ah thazaang chuah duhnak a kan ngeihter chin lai, tiah zumhnak ka ngei. Caan pekte in ngaih cio dingin kan sawm hna.\nPosted by Bibik at 10:22 PM 0 comments\nA tanglei hi zoh phu an si. Na hmanh caan ah zoh ve te hmanh.\nThe Bible Unearthed - 1 The Patriarchs\nThe Bible Unearthed - 2 The Exodus\nThe Bible Unearthed - 3 The Kings\nThe Bible Unearthed - 4 The Book\nPosted by Bibik at 11:59 PM 0 comments\nChin Khrihfabu le Tthanghnak (Revival) by Za That\nTthanghnak (Revival) hi kap tampi in hmanmi biafang a si. Cu hna cu Seh lei riantuannak tthanghnak (Sehlei thanchonak), nainganzi (Politic) lei tthanghnak, Science lei riantuannak tthangnak thlarau lei tthanghnak tbk hna an si. AD 1800 hrawngah Seh lei thanchonak tthanghnak nganpi a rak um. Cu ruangah seh riantuannak dohnak (industrial revolutions) hna zong kha a rak um. Cu bantuk in Science lei thiamnak thanchonak thawngin thlapa tiang zong an rak kai kho. Cu bantuk in politic lei zong a si. Chin ram zongah 1988 kum in Siangngakchia le cozah karlak ah buainak a rak um hnu cun mino tampi hriamnam tleih in rian an rak tuan. 2010 hnu in cun Chin ram ah politic lei tthanghnak nganpi a rak um i cu nih cun kawl ram a kil deng tiang in a rak hninh dih ve. Cu bantuk tthanghnak a rak um tik ah khua le ram le zatlang nun, nun pawcawmnak hna kha a tha deuhmi nunnak ah a rak thlen tawn hna. Cu hna lak ah tutan ah thlarau lei thanghnak hi a a bik in tial ka duhmi a si.\nThlarau lei tthanghnak\nBible ca zohtik ah Khrihfabu chungah tthanghnak (Revival) hi a rak um lengmang. Cu hna cu Ezip ram tthanghnak, Jordan tiva tthanghnak, Pentecost tthanghnak hna kha an si. Cu lengah Khrihfabu tuanbia ah England ram tthanghnak, American tthangnak, Europe ram tthanghnak tibantuk in ram kip tthanghnak zong a um. Sihmanhsehlaw mi cheukhat cu kan ram-ah tthanghnak a um i thlarau thianghlim kan lak ah a rak cawlhcangh lio le zalen ngai in kan um lio ah hin zeiruangah hi bantuk thil hi a can tiah khuaruahnak le tuaktannak kan ngei tawn lo. Thlarau thianghlim cawlcangnak a um lio ah hin lungfim tein um a herhhnak zawn tete a um. Zeiruangah tiah hlarau cawlcanghnak a um ah hin Pathian cawisannak le hlawhnak a sang khun tawn i cu lio ahcun Bawi Jesuh ai ah cawisan a duh vemi thil a um thiam tawn. Cucaah cu bantuk thil cu ralrin a hau ngaimi a si. Cu lengah tthanghnak a umnak ahhin Pathian mi hna cungah thil pakhat khat a phan hnga ding a um i cu thil timhtuahnak caah a rak si zungzal tawn. Cu caah tthanghnak kan timi hi tthanghnak a umnak hmun ah hin a tuanbia a dihmi a si bal lo. Cu kong kan fian khawhnak hnga a tanglei thil han hi kan zoh lai.\n1. Ezip ram tthanghnak\nMoses nih Isarael miphun Ezip ram in Canaan ram ah a hruai lio hna ah khan Pathian nih Faro Siangpahrang a lunghaknak a nemtertu ah a tuahmi thil hna kha tthanghnak phunkhat a si. Cu tik ah Isarael miphun pawl cu thinlung hlimphlau ngai in Bawipa nih kan hmai ah zeidah a rak tuah lai ti kha ni khat hnu nikhat an zoh ko. Pathian nih Faro Siangpahrang hmai ah khuaruahar phunphun a tuah. Sihmahsehlaw cu thil khuaruahhar Moses hmai i a tuahmi cu, cu ka hmun ca longah a si lo. Hmailei i Rili sen an tan tik ah siseh, an rawl a tam tik-ah siseh, ral an tawn tik siseh, Pathian cu an caah thil tuah khotu a si thluangthluan te lai nak a hlan khan in a langhter chungmi a si.\nFaro siangpahrang cu Pathian cawlcanghnak le tthanghnak a tuar khawh lo caah Isarel mi cu an ram in chuahnak nawl a pek hna. Cu tik-ah Isarel miphun pawl cu an chungkhar in le an zuat satil hna he tiah Ezip ram cun an chuah. Rili sen an phanh ah an kal kho ti lo. Cu tik-ah Moses nih thla a cam i Rili pi cu cheuhnih ah aa cheu i an rak tan kho. Cu bantuk cun Israel miphun pawl cu Pathian nih an lam thluangthlun ah a hruai hna i an ti a hal caan ah ti a pek hna, an rawl a tam can ah rawl a rak pek hna. An hmai ah ummi ral vialte zong kha a rak teipiak hna.\n2. Jordan tiva ah tthanghnak\nBawi Jesuh cu Jordan tiva ah Tipil petu John nih tipilnak a rak pek. Cu lio-ah tthanghnak nganpi a rak um. Van innka a hung i van in thuro bantuk in a rak zuang i Bawi Jesuh Liang cungah aa rak fu. Cu tik ah aw thawng pakhat nih “amah cu ka dawtmi ka fapa a si, a cungah ka lung a tling” a ti. Mah thil khuaruahhar Bawi Jesuh cung i a cangmi hi hmailei a tawn hnga dingmi harnak a teikhawhnak caah a si. Cu tikah Bawi Jesuh cu Jordan tiva in a kir i ramcar chungah ni sawmli le zan sawmli rawl lo in a um. Cu lio ah Sehtan nih a tukforh cawlh. Sihmanhsehlaw Jordan tiva i tipilnak a in lio ah Pathian aw fiang tein a theihnak nih khan Sehtan tukforhnak kha a tei khoh.\n3. Pentecost ni thanghnak\nPentecost ni ah tthanghnak a rak um lio ah khan minung 3000 hrawng an rak si tiah Bible ah kan hmuh. Hi bantuk thil a rak ummi hi Khrihfa pawl nih an tawn lai dingmi thil a um ruangah a si. Pentecost ni in tlawmpal ah Khrihfa hremnak nganpi a rak chuah. Sihmanhsehlaw Pentecost ni thlarau thawnnak an cung i a tlungmi thawng khan Rom cozah nih fak ngai in hremnak le harnak pe ko hna hmanhsehlaw a tei kho hna lo. Hremnak ruangah Vawlei khuaza kip an i theknak nih khan Khrifa kha a rak karhter i Pathian pennak ram kauhtertu hremnaktu an rak si deuh.\n4. England ram tthanghnak\nEngland ram cu Khrifa ram a sinain kum zabi 16th khan Bawi le sal in thleidannak nganpi a rak um. Sihmanhsehlaw A.D. 1735 kum hrawng khan England ram ah thanghnak nganpi a rak um. Cu cu Pathian nih Harris le John Wesley hna a rak hmannak hna thawng khan a si. Cu tik ah biatak tein England ram ah thlennak nganpi a rak chuah. Church of England le cozah hna zong phun dang pi in thlennak an rak ngei. Cu bantuk thlenak a umnak hngading caah tthanghnak a rak um hi a si. Thanghnak nih cun mi tampi nun hlun kaltak in nun tharnak a rak pek hna i cu thli nih cun nun phung tha deuh a chuahter i a hmanmi biaceihnak le dinnak a rak chuahter.\nCu caah England ram sunparnak cu Vawlei thil ngeihnak, thiamnak le fimnak a rak si lo. Thawngtha biatak arak si deuh i cu cu England Siangpahrang thutdan hngatchan mi cu a rak si. An chim tawnmi cu England ah tthanghnak (Revival) a um lio ah khan khua le ram nun a sersiam ngai i Misual thong chung um pakhat hmanh an um lo an rak ti tawn. Mi tampi nih hlennak le thli an tuahsual mi hna kha an chamthan i pakhat le pakhat ngeihthiamnak bia an chim ti a si. Zalennak hmunpi ah an ram a rak cang.\n5. Chin ram tthanghnak\nChin Khrihfa kan tuanbia zoh-tik ah hmunkip ah thlarau tthanghnak hi Pathian nih a mi hna hmang in a rak um lengmang ve. 1948 kum hrawngah Tidim le Falam peng ah tthangnak a rak um. 1958 hrawng ah thantlang khua cheukhat ah siseh, 1962 hrawng ah Matu peng khua cheukhat hna ah a rak phan. 1962 hnu cun Hakha peng le hmun kip ah tthangnak a rak um cang. 1970 kum hnu cun nihin tiang pehzulh in tthanghnak (Revival) hi a rak um. Khrihfa kan lamthluan ah hin thlarau thianghlim nih a kan umpi zungzal ko. Sihmanhsehlaw a can ah cu thlarau thianghlim riantuannak cu a hleice in a cawhcangh caan a um theutawn. Cu thil cu zumtu hna nih a hlei in thazang kan i laknak a si.\nAsinain kan ram hmun kip ah thlarau tthanghnak a um kha zohtthan tik-ah kan zatlang nun tiangin a thleng khotu le zumtu hna lungtak te in dawtnak le tleihchannak a kan petu le khuaram dawtnak le tleihchannak a ngeitertu a si kho bal lo. ZTC i principle a tuan liomi Rev. Dr. Law Ha Ling nih Jesuh tukforhnak kong hi a sermon ton i “Cheukhat cu rawl lo kha rawl ah a tuahmi kan um” a rak ti ton. Cu bantuk cu Bawi Jesuh tthanghnak i a lungput a si lo. Lam. 11:17 ah kan hmuh bantuk in pentecost ni tthanghnak nih a chuahpi mi cu miphun thleidannak umlo in pumkhat an sinak kha a si. Sihmanhsehlaw Chin ram ah tthanghnak (Revival) a um paoh ah buu thennak nih a zulh lengmang. Kan tthanghnak hi buu thennak hrampi ah kan hmang lengmang. Mah ti-in bu thennak nih hin Chinmi lungkhahnak le miphun caah thilttha chuahpinak cu a dawnkhan taktak.\nNihin ah Chin miphun cu Khrihfa si kan ti nain miphun dang hna hmai-ah ziaza lei tthat-lonak he kan um chin lengmang. Mipi thinlung biatakte in a rawk (corrupt) i Khrihfa sinak hi mah pumpak nun le pomning aa khatmi nun tinak le pengtlang khat nun tinak men ah kan ruah cang. Khua le ram dawtnak le pongkam vawlei dawtnak, kan minung hawi dawtnak hna hi thlarau mi kan sinak nih hin a huap kho ti lo. Zeitindah Pathian duhning in vawlei ah kan nun lai tinak in zeitindah Pathian thinhunnak kan lawnhkhawh lai tiin vanlei zoh lawngin kan nung. Cu nih cun pumpak nun (individualistic) kha a hrin i zeithil paoh pumpak nun in kan kalpi tuk tik ahcun Pathian ram le sining taktak (principle) kan Khrifa ram ah a lang kho ti lo. Cu caah tthanghnak (Revival) cu thlarau nun tharchuahnak lawng (spiritual renewal) lawng siloin kan zatlang nun tiang-in thlennak a tuahtu si kan herh cang.\nPosted by Bibik at 2:21 PM 0 comments\nText: Matt 2:1-8\nBiahmaithi: Vawleicung ah khua minthang tampi a um nain mi tam bik nih an theihmi khua pahnih cu Jerusalem le Bethlehem a si. December le Christmas kan phak tik paoh ah cu khua pahnih min cu kan lung chungah a hung chuak zungzal. Nihin kan relmi Matthai 2:1-8 chungah cu khua pahnih cu an lang veve. Siangpahrang pahnih an um i pakhat cu Bethlehem ah a chuak, pakhat cu Jerusalem ah a bawi thutdan he a thu. Siangpahrang pahnih kong kan ruah hlan ah khua pahnih kong kan zoh hmasa lai.\n1:1: Bethlehem Tuanbia: A hmasa deuh ah Bethlehem khua tuanbia zoh ti hna usih. Bethlehem ti cuBeth le lehem biafang pahnih aa fonhmi a si. Beth cu inn tinak a si, i lehem cu changreu tinak a si. Changreu inn a siloah rawl inn tinak a si. Kan Baibal ah Bethlehem min a langh hmasa bik nak cu Genesis 35:19 ah a si. Jacob nupi Rachel kha a fapa Benjamin a hrin ah khan ah a thi, i Bethlehem ah an ruak cu an rak vui.\n1:2: 1Samuel 16:1-13; 17:12-58: kan zoh tikah Bethlehem cu David chuahnak a si, i siangpahrang caah chiti an rak thuhnak khua zong a si. Ruth tuanbia kan rel tikah Naomi kha a va thih hnu ah Moab ram in a rak kir ah khan Moab minu Ruth nih a rak zulh i Bethlehem ah a ummi mirum pa Baoz kha a rak vat. Ruth le Boaz nih cun Obed an hrin, Obed nih Jessie a hrin i Jessie nih cun David cu a hrin ti kha Ruth Baibal nih a kan chimhmi a si. Messiah cu khoika ahdah a chuah lai tiah an rak ti tikah Bethlehem ah a chuak lai tiah an rak zumh. Cucaah Mikah 5:2 kan zoh tikah, “Maw Bethlehem, khua hme bik pakhat na si nain nangmah chungin Israel uktu a chuak lai,” tiah profet biaphuan a rak um cang. Cu tic un Bethlehem cu Bawi Jesuh chuahnak a si caah khua hmete a si nain vawleicung pi nih hngalhmi khua a si.\n2:1: Jerusalem Tuanbia: Jerusalem khua kong le tuanbia ka zoh rih lai. Jerusalem tihi a sullam cu “Daihnak hram” (foundation of peace) ti a si. A hmasa bik ah a min hi URUSALIM tiah an rak ti. BC 1400 lio ah Joshua hruainak in Israelmi nih Kanaan ram an rak lak ah khan a min hi a rak um cang. David chan ah khan Jebus mi pawl an rak um. David le a ralkap pawl nih Jebus mi cu an rak tei hna. Salem timi khua fate le Zion timi hmun zong kha an hun lak tikah David nih cu hmun cu khuapi ah a ser, dawh ngai in vampang in a hun kulh i khualipi ah a hun ser.\n2:2: : Bawi Jesuh chan ahhin Rom miphun nih an uk. BC 62 in Pompey timi ralbawi pa hruainak in Rom miphun nih Jerusalem cu a lak i Biakinn chungah rai a thawi cuahmahmi tlangbawi pawl cu a thah dih hna, kum khat ah voikhat te lawng tlangbawi ngan bik a luhnak le rai a thawinak hmun zong kha a lut i a thurhhnomh ter dih. Bawi Jesuh chan ah Jerusalem ah Herod cu siangpahrang a si. Jerusalem cu Messiah a chuak e tiin mi vialte an ilawmh lio ah messiah thah ding in a kawl i kum hnih tang ngakchia thattu siangpahrang a thutnak khualipi a si.\n3:1: Bawi Jesuh Tuanbia: Jesuh cu Bethlehem ah a chuak. A chuak tikah hrinnak hmun a ngei lo i caw inn ah a chuak. Nichuahlei mifim hna cu an ram an chuah tak i Bawi Jesuh cu Bethlehem ah an ra biak. Ram lak ummi tuukhal pawl zong kha vanmi nih Messiah a chuak e tiah a chimh hna i ramlak ah an tuu kha an ngol tak hna i caw-inn ah cun an va kal i Jesuh cu an biak ve. Jesuh cu duhsah tein a hung thang i, “Toidornak le nemnak hi kei ka seihnam cu a si, ka seihnam hi ibei ulaw nan thil a zaang lai,” tiah mi kha a cawnpiak hna.\n3:2: “Mi nih ka cungah tuah hna seh ti na duh bantuk khan mi cung zong ah va tuah ve u; cu Moses nawlbia le profet hna cawnpiaknak an sullam cu a si” tiah a cawnpiak hna. A dam lomi kha damnak a pek hna, thinghmui pawl kha a thianter hna, a zengmi kha a damter hna, rawl a tammi kha rawl a pek hna, mithi a thawhter hna, sual tuah ruangah Judah nawlbia ning in thih a tlakmi kha a ngaihthiam hna. Hawikom a ngei lomi kha a komh hna.\n3:3: Jesuh cu a sual lo nain misual mi hna sualnak kha aa phorh i vailam cungah an thah. Vailam cungah an thah hnu ah cun a tuanbia a dong lai tiah an ruah nain a tuanbia a dong lo. Thihnak a tei i a tho than. Ngaihthiamnak le toidornak aa tlaih i kum 2000 a rau cangmi a thih hnu zong ah a uknak a dih kho lo. Mi thinlung chungah ram a ngei i a uknak cu nikhat hnu nikhat a kau chin lengmang.\n4:1: Herod Tuanbia: Herod cu Jerusalem ah a siangpahrang thutdan he a thu. Herod hi Judahmi sinak le Idum mi sinak aa cawhmi kahpia miphun a si nain mi uktu Rom miphun lungton kha aa zuam caah Rom Acozah nih Palestine ram uktu ah an sermi a si. BC 40 (a cheu nih BC 37 ah an ti) ah Rom miphun nih “Siangpahrang” min an rak pekmi a si.\n4:2: Herod hi nupi pahra a ngei. Herod cu sualnak ah minthang le minngei a si. Mi cungah lunghrinhnak thinlung a ngei i amah a dotu le a raltu a si tiah a ruahmi paoh kha a thah lengmang hna. Cucaah a nupi Mariamme cu a thah, Mariamme i a nu zong a thah, a unau pakhat zong a thah, i a pu zong a thah. Miriamme he an hrinmi fapa pahnih: Alexander le Aristobulus zong a thah hna. Cucaah, Rom siangpahrang pakhat nih, “Herod fapa sinak in Herod vok caah himnak a um deuh,” a rak ti. A thih lai ah Herod cu Jericho khua ah aa thial i kum (4) a nung. A thli tein nawlbia pakhat a chuah. Ka thih tikah mi kha an ilawm sual lai ti a phan caah ilawm hna hlah seh, an mitthli tla hrimhrim seh ti a duh caah a kut tang i bawi pawl le minthang pawl vialte hna kha ka pawngah um dih hna sehlaw ka thih lecangka in thah dih si ve hna seh, tiah nawlbia a thli tein a chiahtak hna.\n4:3: Cu bantuk lungput a ngeimi minung a si caah hi vawlei ah Bawi Jesuh a rat tikah aa lawm kho lo. A awlok tu a chong. Khoika set ahdah a chuah lai ti kha awlokchong in a ruat. Judahmi phungbia cawnpiaktu le tlangbawi pawl kha a auh hna i ruahnak a hal hna. “Khuazei ahdah Messiah cu a chuah lai?” tiah a hal hna. Annih nih, “Judea ram Bethlehem khua ah,” tiah an leh.\n4:4: Nichuahlei mifim pawl kha a auh hna i, Ngakchia kong kha a hal hna. “Va kal ulaw ngakchia kong kha tha tein va hlat u; cun nan hmuh tikah rak ka chim than ulaw kei zong amah cu ka va bia ve lai,” a ti hna. Ngakchia a chuakmi va hmuh le va biak ve cu a tha tuk nain a ka lawng a si, a lungthin ah a sem lo. Mifim hna nih an ka hlen cang ti a theih tikah cun, “Kum hnih tang ngakchia vialte, that dih hna u,” timi nawlbia a chuah i ngakchia an thah hna ti kha kan Baibal nih a chim.\n4:5: BC 19 ah Jerusalem Biakinn pi remh kha a thawk i a thih tiang ah an dih rih lo. A chan chung Biakinn pi cu a hun remh nain a cungah Pathian aa lawm kho lo. Biakinn aa dawhnak kong le lung thatha in an saknak kong kha an chimh tikah, Bawi Jesuh nih, “Mah vialte hi nannih nih nan hmuh, sihmanhsehlaw hika i lung vialte hi pakhat te hmanh a taan lo caan kha a phan lai,” a ti (Matt 21:5-6). AD 70 ah Rom miphun nih Biakinn pi cu an hrawh dih cikcek. Herod cu thil tha a tuah ko nain a nunnak taktak ah Pathian tihnak a um lo caah a thil tuahmi Biakinn pi cu sau a hmun lo. Biakinn sak cu a tha tuk ko nain Herod cungah Pathian aa lawm kho lo.\n4:6: Messiah thah a duhmi lungput cu zeitindah Pathian nih a lawmh khawh lai?. Herod thinlung hmutu Bawipa cu zeitindah aa lawmh khawh lai? Aa lawm kho lo. Mah nupi a thatmi, mah fapale hmanh a thatmi, Messiah hmanh thah a duh i a kawlmi lungput cu zeitindah Pathian aa lawmh khawh lai? Jerusalem cu mithat lainawng pa Herod thutnak a si, Bawi Jesuh an thahnak khua a si. Chiatnak lei in khua minthang a si.\n4:7: Mark 11 kan rel tikah Bawi Jesuh nih theipikung chiat a serhnak kan hmuh. Laimi Khrihfa tampi nih hi theipikung chiatserhnak hi theipikung taktak ah kan ruah sual tawn. A ngaingai ahcun theipikung kong a chimmi a si lo. Theipikung nih a sawhmi cu Judah miphun kha a si. Judahmi hna cu biaknak phung le lam le raithawinak ah cun an tang tuk. Sihmanhsehlaw Biaknak nih a chuahpimi nun muru: dinnak, zawnruahnak le zangfahnak cu an duh lo. Jerusalem ah langsar ngai in raithawinak cu an tuah tung. Zawnruahnak le zaangfahnak tu cu an ngei lo. Cu bantuk nun cu hnah lawng hring thei tlai lo theipikung sullam cu a si. Biaknak ah an cawlcang ngai nain biaknak nih a chuahpimi nun muru an ngei lo. Cu bantuk nun an ngeih caah, Pathian nih, “Nan raithawinak hi ka fih,” a ti.\n4:8: Hosea 6:6 ah, “Ka duh bikmi cu nan raithawinak hi a si tung lo, keimah nan ka hngalh hi pei a si cu, khanghthawinak nan ka pek hi a si tung lo,” a ti. Hosea 8:13, “Annnih nih raithawinak tuah le sa ei kha an duh ngaingai. Sihmanhsehlaw an cungah ka lung a tling lo. An sualnak kha ka philh lai lo i dan ka tat hna lai; Izip ram ah ka kalter than hna lai,” a ti. Amos 5:21ff ah, “Nan puai hna cu ka huat hna i zei ah ka rel hna lo, nan sunhsakmi pumhnak hna cu ka duh hna lo. Nannih nih nan raithawinak hna le nan thawhlawm hna kha nan ka pek tikah ka cohlang hna lai lo, raithawinak ah nan hmanmi satil zong kha ka cohlang duh hna lai lo, nan hla aw kha ka theihter ti sawh hlah u; nan thanglawi aw kha ka celh hna lo,” a ti.\n4:9: Nahchuahnak, nekngeihnak, le ziarngeihnak thinlung ah Pathian cu ram a ngei lo. Thil tha lo ruahnak le khuakhannak ah Bawi Jesuh nih ram a ngei kho lo. Vawlei siangpahrang thutdan umnak zong si ai kun, inn thatha zong um ai kun, milian le mithawng zong um hna ai kun, lungput tha lo a ngeimi siangpahrang thutnak Jerusalem ah Bawi Jesuh cu chuahnak hmun a um lo.\n4:10: Salm 1:1-2 ah, “Mi thalo hna khuakhannak aa tel lo i misual hna lam zong a zul lo i Pathian a nihsawhmi hna sinah a thu lomi cu thluachuakmi an si. An ilawmhnak cu Bawipa nawlbia tu ah khan a si,” a ti. Pathian thluachuahnak taktak hi suingun chawva le inn thatha ngeih hi an si lo, mi thalo mi hna khuakhannak ah itel lo te hna tu hi a si, misualmi hna lam zulh lo te hna hi a si, Pathian zei ah a rel lomi hna le Pathian a nihsawhmi hna sin itel lo hna hi thluachuahnak taktak cu an si.\nHerod cu thil tha lo khuakhannak a ngeimi, ziarngeihnak, nahchuahnak le lainawn duhnak thinlung a ngeimi a si. Cu bantuk lungput a ngeimi nunnak ah Bawi Jesuh cu ram a ngei lo, hmun a ngei lo.\n4:11: Sualnak hi a thangmi a si ve. David nih horduhcuainak a ngeihmi kha Bathsheba sualpinak ah a thang, Bathsheba sualpinak kha Bathsheba pasal Uriah thahnak tiang a thang. Kain nih nakchuahnak a ngeihmi cu a nau Abel thahnak tiang a phan. Herod nih nahchuahnak a ngeihmi kha a thang i lainawnnak le mithahtnak tiang a phan. Sualnak hi a thazaang a der lio ah kan tei khawh lo ahcun a thang i Pathian he ithennak tiang a chuahpi, vanram sunghnak tiang a chuahpi.\nTlangkawmnak: Kan lungthin ah Pathian nih Herod thutter a duh lo. Kan nunnak ah Pathian nih Bawi Jesuh chuahter a duh. Pathian nih kan nunnak hi Herod a bawinak Jerusalem siter a duh lo. Pathian nih kan nunnak hi Bethlehem siter a duh. Na nunnak ah Herod a bawi ahcun Jesuh cu hmun a ngei lai lo. Pathian nih kan lungthin, kan nunnak hi Bethlehem siter a duh ko, Bawi Jesuh chuahter a duh ko.\nNote: Mah Sermon hi Rev. James Tin Kung nih CIM ah a thlah mi ka post chin mi a si.\nPosted by Lai Rawn at 4:18 PM 0 comments\nA Thlummi December Lawmhnak Nan Cungah Um Ko Seh\nPosted by Lai Rawn at 9:39 PM 0 comments\nGeorge Herbert Thanksgiving Prayer\nPosted by Lai Rawn at 3:19 PM 0 comments\nTop ten lists for pastor appreciation month from Baptist General Convention of Texas (BGCT)\n1. Protect your pastor.\n2. Understand every pastor has strengths and weaknesses.\n3. Pray for your pastor.\n4. Allow your pastor to be real.\n5. Allow your pastor to have a life outside the church.\n6. Encourage your pastor to take risks.\n7. Value your pastor in writing.\n8. Be available to your pastor without expectations.\n9. Encourage your pastor's family to be his primary ministry.\n10. Don’t become an antagonist!\nPosted by Lai Rawn at 3:04 AM 0 comments\nKen Connor Bia Roling\nKen Connor Washington DC ah a ummi The Center for A Just Society ah chairman a tuan mi pa nih American rammi kong hi ti hin a tial. American rammi nih kan duh bikmi le kan uar cemmi cu good life ti hi a si. Inn tha, mawtaw tha kan i cit, hnubik chuak cell phone thatha kan hman hna, thilri thatha kan i cawk i kan closet tlum lo in brand thatha kan i cawk hna. Thil thatha kan hman hna; asinain, zeitik hmanh ah kan i zat ti a um lo. Riliti a dingmi he kan i lo, kan din deuh kan ti a hal deuh. Kan ngei deuh, kan duh deuhdeuh a ti i a zaa ti a um lo, a ti. I need ti si lo in I want ti lawng te a si e, a ti.\nPosted by Lai Rawn at 7:39 PM 0 comments


LEVITIKAS 6 HCL - Bawipa nih Moses sinah hitin a ti, - Bible Search\nLEVITIKAS 5 LEVITIKAS 7\n1Bawipa nih Moses sinah hitin a ti, 2“Ahohmanh nih, a innpa kha chawva kennak kong ah siseh òilva zohkhenhnak kong ah siseh a hlen i, ramhnak in siseh, a innpa kha hremnak in siseh, 3thiltlau kha a hmuh i cu kong ah lihchimnak le ding loin chiatsernak in siseh, Bawipa cungah a sual i phung a buar ahcun mah hi thil vialte minung nih an tuah tawnmi hna chungah hin 4pakhatkhat ah a sual i a mawh tikah, a firmi siseh, hramhram in a lakmi siseh, amah an kentermi siseh, thiltlau a hmuhmi siseh, 5ding loin chiat a serhnawhmi zei thil paoh siseh a rulh lai; tling tein a rulh lai i a cheu nga cheu khat a chap lai i a phungbuar thawinak ni ah a ngeitu sinah khan a pek òhan lai. 6Cun tlangbawi sinah Bawipa sin i a pekchanhmi phungbuar thawinak cu a rak put lai, tuurun chungin tuukawng pakhat dotla, nangmah nih phungbuar thawinak caah a man a za na timi a si lai; 7cun tlangbawi nih cun Bawipa hmaiah remnak a serpiak lai i, a mawhnak thil a tuahmi paohpaoh kong ah ngaihthiam a si lai.”\nThawinak Hna Phungbia\n8Bawipa nih Moses sinah hi bangin a ti, 9“Aaron le a fapa hna cu hi bangin nawl pe hna: Mah hihi khangh thawinak phunglam a si. Khangh thawinak cu biakòheng cung tappi ah cun zan khuadei zinglei tiang chiah a si lai i biakòheng mei cu a alh camcin lai. 10Cun tlangbawi nih a puan hmangòhia cu aa hruk lai i a pum cungah a puan hmangòhia tawhrolh cu aa hrolh lai i, biakòheng cung i mei nih a kangh dihmi khangh thawinak vutcam cu a lak lai i biakòheng kamah a chiah hna lai. 11Cun a puan kha aa phoih hna lai i puan dang aa aih lai i vutcam cu riahbuk leng hmunthiang ah a kalpi lai. 12Biakòheng cung i mei cu alhter camcin a si lai, a mih awk a si lai lo; zing fate in tlangbawi nih a cungah thing a tih lai i a cungah khangh thawinak cu a ningcang tein a chiah lai i, a cungah daihnak thawinak hna thau cu a khangh lai. 13Biakòheng cungah cun mei alhter a si thluangthluan lai; a mih awk a si lai lo.\n14“Cun mah hihi changvut thawinak phunglam a si. Aaron fapa hna nih Bawipa hmaika ah biakòheng hmaiah an pekchanh lai. 15Cun pakhat nih changvut thawinak changvut dip cu pei khat in a lak lai, changvut thawinak cung i a ummi chiti le frankinsen vialte he, cun mah hihi hngalh camcinnak caah Bawipa ca i rimthaw ah biakòheng cungah a khangh lai. 16Cun a tangmi cu Aaron le a fapa hna nih an ei lai; hmunthiang ah thilnu telh loin an ei lai; tonnak thlam tual chungah an ei lai. 17Thilnu he reu a si lai lo. Mei in keimah sin i thawinak hna chungin anmah vo ah ka pek cang hna; a thiang bikmi thil a si ve, sual thawinak le phungbuar thawinak bantuk khan. 18Aaron tefale hna chungin pa paohpaoh nih an ei lai; Bawipa sinah mei in thawinak hna chungin nan tefa chan tiangin zungzal nan vo a si lai; cu thil a tawngmi hna paoh cu thleidan an si lai.”\n19Bawipa nih Moses sinah hi bangin a ti, 20“Mah hihi chiti thuh a si ni ah Aaron le a fapa hna nih Bawipa sinah an pekchanh awk thawinak a si lai. Pekchanh tawnmi changvut thawinak ah changvut dip ephah pakhat cheu hra cheu khat, a cheu cu zinglei ah, a cheu zanlei ah. 21Chiti he ukang cungah ser a si lai; òhate i cawh in na rak put lai, changvut thawinak bantukin reu cia in a dar tete in na rak put lai i, Bawipa ca i rimthaw ah na pekchanh lai. 22Aaron fapa hna lak in amah a chaangtu ding i chiti thuhmi tlangbawi nih zungzal nawlbia bangin Bawipa sinah a pekchanh lai; a dihlak in khangh a si lai. 23Tlangbawi changvut thawinak kip cu a dihlak in khangh a si lai; ei a si lai lo.”\n24Bawipa nih Moses sinah hi bangin a ti, 25“Aaron le a fapa hna sinah hi bangin chim tuah, Mah hihi sual thawinak phunglam a si. Khangh thawinak thahnak hmun ah khan sual thawinak cu Bawipa hmaiah thah a si lai; mah cucu a thiang bik a si ve. 26Sualnak caah a pechantu tlangbawi nih cun a ei lai; hmun thiang pakhat ah ei a si lai, tonnak thlam tual chungah cun. 27A sa a tawngtu paoh cu thleidan a si lai; cun a thi kha puan cungah a tlak ahcun, a tlakmi puan cu hmun thiang pakhat ah na suk lai. 28Cun sa chuannak tlak-um cu khuai a si lai; sihmanhsehlaw marlei in chuan a si ahcun mah cucu òawl in ti in tlengh a si lai. 29Tlangbawi hna lak i pa paoh nih cun an ei lai; mah hihi a thiang bik a si ve. 30Sihmanhsehlaw hmunthiang chungah remnak tuahnak ca i tonnak thlam chungah rak putmi thi an laknak sual thawinak cu, ei a si lai lo; mei in khangh a si lai.


Benjamin Hlasak dih ah zumtu nu le pa hna nih thla an cam piak lio zoh ahhin lung a hmui tuk hringhran +Video – Salai Kawltu\nBenjamin Hlasak dih ah zumtu nu le pa hna nih thla an cam piak lio zoh ahhin lung a hmui tuk hringhran +Video\nNovember 8, 2019 November 8, 2019 salaikawltu 0 Comments\nNote: Benjamin Sum Thla an Campiaknak Video cu a tangleibik ah a um lai.\nHla a sak dih bak in thla an cam piak mi zoh le hmuh tikah lung a hmui tuk hringhran ko. Zumtu hna kan nunnak i kan herh cem mi cu thlacam nak hi asi ko. Thlacam nak lo cun zeihmanh tuah khawh mi kan ngei lo Pathian bawmhnak hi kan herh ko. Benben zong thla an cam piak mi hmuh tikah lung a nuam taktak Next level tiang zong a kai ko lai tiah zumhnak tampi kan ngei dih ttheo lai tiah ka ruah\nBenjamin Sum hi an rak uar hranghran ko. Tuzaan Benjamin Sum uartu hna a Fans pawl nih hla a sak dih i an lawmh ning hi a taru kho tak tak. Mah tluk hin an rak duh ti a lang. Thla an campiak Video cu a tanglei bik ah a um lai. Benjamin Sum hi cu uar a um law law. Video hi zoh law na nuam ngai ve ko lai. Video cu a tanglei ah a um lai.\nBenjamin Sum nih hla a sak dih bak in a fans pawl nih heh tiah an rak auh hnawh i an rak lawmh. Benjamin Sum fans pawl hi summers tiah an i ti. An au ning hi a mak law law khi asi ko. Security pawl tiang nih heh tiah an ven. Video cu a tanglei ah a um lai. A ropui kho tak tak. Hibantuk hi cu a sunglawi kho tuk eh.\nBenjamin Sum cu Hla a Sak Dih Bak in Heh Tiah Thla an Campiak (Video)\n← Benjamin Sum ruangah Security pawl an buai taktak +Video\nEsther Dawt Chin Sung Backstage lei Video zoh khawh asi cang. A Fans pawl he bak +Video →


Zeicah Pathian Nih Ṭhatlonak Le Harnak Hi Umnak Nawl A Awnh? | Thawngṭha\n1. Ṭhatlonak zeitindah aa thawk?\nMinung uknak nih minung tonmi harnak kha an hlo kho lo ti langhter awkah Pathian nih caan a za in a pek hna\nSatan nih a hmasa bik lih a rak chim lio in vawleicung ah ṭhatlonak cu a hung um. Satan cu a hramthawk ahcun a tlingmi vancungmi a rak si nain “biatak kha zeitikhmanh ah a ṭanh bal lo.” (Johan 8:44) Pathian lawng nih a hmuh awk a simi, biakmi sinak kha a duh chin lengmang. Cucaah Evi kha Pathian bia ngaih loin amah bia tu ngaih awkah a lem. Adam zong nih Evi bantukin Pathian bia a rak ngai ve lo. Mah nih harnak le thihnak a chuahter.—Genesis 3:1-6, 19 rel.\nSatan nih Evi kha Pathian bia ngaih lo awk a rak forh cu Pathian i uknak nawl a ngeihmi kha a doh a si. Minung tampi nih Satan bantukin Pathian kha an Uktu in an cohlang lo. Cuticun Satan cu “hi vawlei uktupa” a hung si.—Johan 14:30; 1 Johan 5:19 rel.\n2. Pathian thil sermi cu a chambaunak a um maw?\nPathian thil sermi paoh cu a tling dih. A sermi minung le vancungmi nih a bia kha tling tein an ngaih khawh. (Deuteronomi 32:4, 5) Pathian nih a ṭhami thil maw kan tuah lai, a ṭhalomi thil dah ti kha zalong tein thimnak nawl a kan pek. Mah zalonnak nih Pathian kan dawt langhternak caanṭha a kan pek.—Jeim 1:13-15; 1 Johan 5:3 rel.\n3. Pathian nih zeicah atu tiang sifah harnak hi umnak nawl a awnh?\nJehovah nih cungnung bik a sinak a dotu hna kha hrawh colh loin zeicah atu tiang a zuah hna? Pathian tel loin mahte in i uk khawh a si lo ti kha langhter a duh caah a si. (Phungchimtu 7:29; 8:9) Cutin a si taktak kha kum 6,000 chung i minung tuanbia nih a langhter. Minung uknak nih raltuknak, zaang-ennak, dinlonak le zawtfahnak kha an hlo kho lo.—Jeremiah 10:23; Rom 9:17 rel.\nMinung uknak he i lo loin Pathian uknak nih cun a uknak a cohlangmi hna kha ṭhatnak tampi a pek hna lai. (Isaiah 48:17, 18) A rauhhlan ah, Jehovah nih minung uknak vialte kha a hrawh dih cang lai. Pathian uknak a cohlangmi lawng vawleicung ah an um cang lai.—Isaiah 11:9; Daniel 2:44 rel.\nZeicah Pathian Nih Sifah Harnak Hi Umnak Nawl A Awnh? timi video kha zoh\n4. Pathian lungsaunak nih zei tuahnak caanṭha dah a kan pek?\nMinung nih Jehovah an biak cu anmah ṭhatnak caah pei a si ko cu tiah Satan nih a ti. Mah bia a hmaan lo kha langhter na duh maw? Na duh ko lai. Pathian lungsaunak nih amah uknak maw kan duh asiloah minung uknak dah ti langhternak caanṭha a kan pek. Zeidah kan duh ti kha kan nunning in kan langhter.—Job 1:8-12; Phungthlukbia 27:11 rel.\n5. Pathian Uknak kan duh kha zeitindah kan langhter khawh?\nKan i thimmi nih Pathian uknak kan duh le duh lo a langhter\nBaibal ah hram aa bunhmi, a hmaanmi biaknak kong cawnnak le mah biaknak ah i telnak thawng in Pathian uknak kan duh kha kan langhter khawh. (Johan 4:23) Jesuh bantukin nainganzi le raltuknak ah kan i tel lonak thawngin Satan uknak kan duh lo kha kan langhter khawh.—Johan 17:14 rel.\nSatan nih a nawlngeihnak hmang in ziaza rawhralnak le ṭih a nungmi tuahsernak kha a ṭhami a lawhter. Mah kha kan tuah lo tikah kan hawile le kan rualchan cheukhat nih an kan nihsawh asiloah an kan doh men lai. (1 Piter 4:3, 4) Cucaah biakhiahnak kan tuah a hau. Pathian a dawmi hna he kan i kom lai maw? Pathian fimnak le dawtnak aa telmi a nawlbia kha kan zul lai maw? Cutin kan tuah ahcun harnak an ton tikah ahohmanh nih Pathian bia an ngai lai lo timi Satan bia, a hmaan lo kha kan langhter khawh lai.—1 Korin 6:9, 10; 15:33 rel.\nPathian nih minung kha a dawt hna. Cucaah ṭhatlonak le harnak hi a hrawh lai ti kha kan zumh khawh. An zumhnak kha an tuahsernak in a langhtermi hna cu vawleicung ah zungzal in an nung lai.—Johan 3:16 rel.\nZeicah Sifah Harnak A Tam Tuk?\nMi tampi nih vawleicung i sifah harnak vialte hi Pathian nih a umtermi a si tiah an ruah. Nangtah zeitindah na ruah? Sifah harnak a umnak a ruang Pathian chimmi kha hlathlai.


Fianternak: Chinpa Hi Rakhine Pawl Nih An That Lo A Thi Fawn Lo A Nung Ko – Chin World News Evening\nJune 10, 2020 Salai Van Chin News\nNizaan ah media thawngzamhnak ah a hung lar ngaimi cu Thlanglei Laitlang kan unaupa pakhat cu Rakhine pawl nih tonbiaruah dingin an auh i an thah beh timi thawngpang a hung linsa ngaingai. Hi kong he pehtlai in ACR Coordinator a simi James Bawi Thang Bik nih kawlca in fiannter a von tuah colh ve.\nHrilhfiahnak: Malaysia ah ummi Chinpa konghe pehtlaiin Chin Media nih an thlazamhmi kong cu a tanglei bantukin fianternak tuah ka duh. Hi kong thawngpang nizaan mail in ka theih ve. Mail in thawngpang kan hmuh le cang ka in a rannak in kan Kanpalet Community hruaitu upa hna he hlathlainak kan tuah colh ve.\nThah a tong an timi Chinpa he zong kan i chawn kho. Amah zong a nung ko a thi loh. Hi pa hi kanmah Alliance Of Chin Refugees (ACR) Card a tlaihmi a si. Cucaah a dik lomi thawngpang hi mipi sinah thlah hram ti hna hlah usih. Miphun tiang a buaiter khotu a hmaan lomi thawngpang kan thlahpiak sawh ti hlah uh.\nThawngpang dik loin Chin Miphun le Rakhine miphun karlakah buainak a chuah ding kan duh hrim loh. Atu bantuk thawngpang he pehtlai in kan theihhgalhmi a um ah cun ACR sianh thawngthanhnak nan rak tuah colh nak lai kan nawl duh hna. Kaa Lawm James Bawi Thang Bik\nNote: Kawlca kan Laica in kan lehchommi a si caah kan palhnak tampi a um kho men aruahzia na kan thiamnak lai kan in nawl duh hna.


***Vakok.Lian***: JESUH A CHUAHNAK HMUN LE CAAN\nJESUH A CHUAHNAK HMUN LE CAAN\nCaan tlaitu ----------------------------- Siang Dun\nPhung chimtu ------------------------- Rev. Philip Hrengling\nKhamhtu khrih chuahnak ni le thla a kan phaktertu Pathian kan thangtthat. Pathian cu kan itheih lo lio zong ah dawtnak in a kan vengtu a si. Jusuh nih cun a nunnak pek in a kan tlangh. Jesuh dawtnak hi a ngan taktak ko. Jesuh zoh chih in kan nunnak lam ah hmai ah kal hna usih. CIM chungtel zumtu pathat cio cungah lomhnak kan chim. CIM a nun khawhnak cu Pathian thawng le nangmah na telnak thawng in asi. Nihin thawgttha a kan chimtu hi CIM ah caan saupi Director a kan ttuan piaktu Rev. Philip Hrengling a si. CIM can saupi a rak hruai. A mah kuttang ah chungtel tampi kan rak karh. CIM cauk zong a kan chuah pi khawh. A cungah lomhnak a tam hringhran ko. Upatnak he a kut ah caan kan pek cang.\nCathiang rel ta usih! Luke 2:4-7: Josef cu Galiliram i Nazaret khua in Judearam i Bethlahem khua an timi, Siagpahrang David chuahnak khua ah khan a kal. Josef kha khika i a kalnak cu amah kha David hrinsor a si caah a si. Cun min thlak awk i a kal ah khan a hammi Mari kha a sinah aa kalpi. A ni thla kha a tling dengmang cang i khika i a um lioah khan a hrin can kha a phan, fapa te kha a hrin i cucu fater a si. Puan in a zual i caw rawl einak kuang chungah khan a thlim- riahnak khualbuk ah khan an caah hmun a um lo. Bawi Jesuh a chuahnak hmunhma le ni le caan ahhin ziah hi tluk hin hmun a um lo? a caan pek zong a um lo ti hi ruah awktlak ngai a si. Mi lungthin ah i manh lo caan, hmunhma pek khawh lo caan theng ah Jesuh a chuah hi a ruang a um hnga maw? Pathian khuakhan maw a si hnga? minung leikap in chambaunak dah a si hnga? Jesuh a chuahnak tuanbia tawi kan hmuhmi cu a chuahnak hmun Bethlahem cu Jerusalam lei a tlawngmi hna nih an tan pahnak le an i din tawnnak hmun rem ngai a si. Jerusalem khuapi cu mikip nih hmuh le tlawn duh cio a si i, Bethlahem i tan pah cu a nuam ngai in an theih. Jesuh a chuah lio hrawngah hin Siangpahrang Awkastas nih ramchung ah a ummi vialte David hrinsor a simi milu rel dingah nawlbia a chuah. Cucaah min i thlak awkah a mi paohpaoh in anmah le an khua cio ah khan an kal. Josef zong cu David hrinsor a si ve caah min thlak awk ah a hammi Mari kha aa kalpi ve. A ni thla kha a tling dengmang cang i, khika an um lioah khan a hrin can kha a phan. Fapate cu a hrin i cucu a fater a si. Puan in a zual i caw rawl einak kuang chungah khan a thlim-riaknak khualbuk ah khan an caah hmun a um lo. Ram chungah David hrinsor vialte min thlak awkah anmahle khua cioah an kal caan cu sikaw, lampi le riahnak inn paoh cu minung an khat ko lai. Riahnak khualbuk le i dinhnak hmun zong ham cia dih a si ko lai. Kalnak le riahnak zong a cuh in i cuh dawh an si. Chungkhar unau i hmuh caan, i ton caan le hmun khat ah riah tti caan a si. America ah Thanksgiving hi November zarh donghnak a si. Cucu an sunsak ngai ve i, chungkhar i hmuhton caan le rawl dum ti caan ah an hman. Rian ah a khunh a la kho lo zong hi ni ahcun a khunh pek dih a si. Hi bantuk caan ahhin khual a tlawngmi an tam ngai i, i manh lo cio a si. Tlawmpal ah Christmas ni le caan nih a hun zulh i, rian tam aa peh. Mi paoh i manh lo cio a si. Cucaah America um Laimi holh cu ka bizi tuk ti a si. Bizi tuk cang ahcun, Pathian he zong appointment lak khawh lo, hmun le caan pek khawh lo a si. Bawi Jesuh a chuah lio hrawnghrang ahhin mikip cu anmahle rian herh ah an buai cio lai i, naute Jesuh le a nu biak chonh can zong an ngei kho lai lo ti cu mitthlam in cuanter khawh a si. Caw rawl einak kuang an hei tan pah ko zongah lungthin le pum i manh lo cio cu an si hna lai i, Jesuh tonnak hmunhma le caan pek khawh a har kho men. Atu chan cu minung pakhat le pakhat iton zong hi appointment lak hau lengmang in a um cang. Ton kan duh i, can le hmunhma na ka pe kho hnga maw? ti a si lengmang. Minung sinah cun appointment lak khawh lengmang a si pah ko nain Pathian he i tonnak dingah appointment lak hi a tlawm ngai. Khrihfabu cawlcanghnak le Nubu nih thlacamnak an ngeihmi ti bantuk hmanh ah micheu cu a hmun le a caan kan pe kho tawn lo. Tukhal pawl cu lamhlapi in an ra; an laksawng te he naute Jesuh cu a nu he khan an va ton i, cu an laksawng te he cun an biak. A caan an pek, hmunhma zong an ngei. Pathian Fapa cu hi vawlei cungah a thlite le hmun kiangte ah run inn ngei lo in a chuak. Cun khualtlawnnak puan in zual a si. Hla phuahtu Emily E. Elliot nih Hi Bible caang Luke 2:7 lakin Hlabu 85 kha a phuah. A hla bia a ttialmi cu; A caang khatnak ah; Bawi tthudan le suiluchin kha na kaltak, asinain Bethlehem ahcun ihnak hmun hmanh kha na ngei lo. A caang hnihnak ah; Vancung ah lawmhnak hla an sa; asinain vawlei ah toidornak na in. A caang thumnak ah; Vawlei ah sermi saram cenghngia le vate nih hmun an ngei; siseh Pathian Fapa cu vawlei ah ihnak hmun hmanh a ngei lo” . A caang linak ahcun; Jesuh a ttum tthan tikah, ka pawngah um tuah a ka ti lai” tiah hla dawh ngai a phuah. Hi hla nih Jesuh chuahnak hmanthlak a fianter ngai. Vawlei misual khamhtu Jesuh cu vawlei a rat lioah inn nuam le inn dawhpi kha i thim loin lothlo le sattil zuattu inn tu kha aa thim deuh. Run inn ngei lo le khual puan in zual kha aa thim deuhmi a si ko rua hih. A kum a hung upa deuh i kum 12 a si lio zongah Jerusalem lei lampi le biakinn ah a nu le pa nih an va hmuh. Inn ah siarem ngai in a um lo. A kum a hung upa hnupi zongah pakhatpa nih “Na kalnak paoh ah kan zul lai” tiah a ti i, Jesuh nih cun “Cenghngia nih kua an ngei i vate nih bu an ngei, sihmanhsehlaw Mi Fapa cu riahnak hmun hmanh ka ngei lo” tiah a ti (Luke 9:58 ). Hika Jesuh biate hi minung ruahnak in ngaih ahcun, lung a hno ngai. Jesuh nunnak lampi cu caw rawl einak kuang in vailamtahnak tiang a kalmi a si. A donghnak ahcun, an vuinak a thlanpi zong kha a lawng ko. A rian liimnak dingah hmunhma lakin le siarem tein nunnak caan hman hi a si kho hrimhrim rua lo. Atu kannih chan zongah Bawi Jesuh a chuah ni le caan cu rian tam lio he aa tong, khualtlawn caan he aa tong. Cun khuasik can a si fawn. Cu tikah Pathian biaknak a caan pek a har, tenh khawh a har; ruah can zong a um kho tuk lo. Jesuh cu hmunhma le a caan kan pek khawh lo hmanhah amah tu nih a khualtlawnnak a donghnak bik i a chimmi cu “Ka Pa inn chungah khaan tampi a um ko i cuka i nan caah hmun va timh awkah ka rak kal lai” (Johan 14:2) a ti. Vawlei ah riahnak hmun le tonnak caan a ngeih lo hmanhah amah nih cun hmun a kan timhpiak peng ko. Van innka cu a hun lai i, ahohmanh lam pawng le innka ah khuasik bu in hngah a um ti lai lo. Run rep lo ah a chuak i, riahnak hmun a ngei lomi a si ko nain, kan caah run inn dawh a kan timhtuah piaktu Khamhtu Jesuh cu thangtthat peng usih!\nRef:: [CIM] CIM Caan Hmannak (Dec 19, 2010)\nPosted by L.VanBlian_blogpost.com at 9:19 PM


Trump Le Biden Cu An i Ngamh A Sang Tuk Cang Hi! – Chin 11 News\nTrump Le Biden Cu An i Ngamh A Sang Tuk Cang Hi!\nDrug Test tuahti dingin Trump nih Biden a Zuam\nHmai thla i avoikhatnak debate an tuahti te ding ni le caan a phaak hlan ah drug test tuahti dingin Trump nih Biden a zuam🤪\nDemocratic TV debates i ruahlo pi i Biden thancho lei a panh cu Trump nih a theih caah a tu bantukin Washington Examiner sinah a chim hi a si.\nKei cu drug test tuah kongah cun ka zei a poi lo, tiin chim dah ti lo in cun Biden a ngandamnak test tuah kongah Trump nih tehte langhter ding a ngei lem lo.\nNov. 3 Election hlan ah Trump le Biden hi hmaitonh tein debate voithum khengte an ngei hmasa te lai.\nHillary Clinton hi a biachim ai ningcang ruam lo. Cucaah LIVE TV in hmaitonh biachimnak kan tuah hlan ah a drug test tuah ta ah a tha, tiin 2016 lio ah khan Trump nih a rak ti bal. Asinain, Clinton lei minung pawl nih Trump i a zuamchahnak cu an hnonpiak.\nBiden nih a nehnungbik debate a tuah lio zoh tikah a biachim kamphawh ah thancho a panh ngaingai, tiin Trump nih a chim. A ngaingai ti ah cun, Biden hi US vice-president a si lio ah khan voi 11 chung LIVE TV in debates a tuah bal i, biachim kamphawh a thiam lo ngaimi a si. Asinain, March 15 hrawnghrang i debate a tuah lio ah khan Biden le Vermont Senator Bernie Sanders hi an biaka a thaw ngaingai cang ai.\nBiden hi cuhlan debate a tuah mi vialte ah khan cun biamchim kamphawh a thiam lo ngaimi a si ko nain, tutan i ruahpak lo pi i Bernie zong lonh kho ding tiangtiang i a biachim a tluan hi cu a ruah awk ka thei bak lo. Cuhlan tham ah cun Biden hi Winston Churchill bantuk minung a si ve lo caah, a biachim pawl hi i hmu hruai an si. Ruah lo piin thil ai thleng phung a si lo, ti cu nan theih kan theih cio a si. Cucaah, drug test tuah dingin kar kan hlan a hau. A tu bantuk in cun kan zohsawh awk a si lo, tiin Trump nih a chim.\nElection hmuh dingin kan i zuam hi gladiator (Rom chan lio i thahnak lente ai celhmi) bantuk in ai zuammi kan si. Kan thluak le kan hmurka kan hman le si ko. Cun kan pum hrimhrim hi a dir awk a si. Keinih cun US mipi vialte hi dir dih ve hna seh, ti ka duh. Annih nih cun thu hna seh, ti an duh, tiin debate kongah Trump nih a chim.\nPresident ai cuhmi minung pahnih nih debate voi 3 an tuah te lai dingmi cu Sep. 29 ah khin Cleveland, Ohio ah, Oct., 15 ah khin Miami, Florida ah, cun Oct. 22 ah khin Nashville, Tennessee ah a si te lai.\nKum 74 a si mi Trump le kum 77 a si cangmi Biden cu khat le khat thluaktlau an i phuhtonh veve.\nWednesday ah khin Republican convention ah US Vice-President Mike Pence nih baichimnak a ngei lai. Tu thla dih in cun a rian dinh ai tim cangmi White House adviser Kellyanne Conway zong cu tan ah cun biachimnak a ngei ve te lai.\nBBC… Ref: Chelsea Bawi


CNF/A Riantuannak Caah Biak Awi & Siang Par family nih dollor tam taktak an pek hna – Onlinenungak\nCNF/A Riantuannak Caah Biak Awi & Siang Par family nih dollor tam taktak an pek hna\nUSA, Indianapolis um, Pu Biak Awi & Siang Par chungkhar nih Chinland Club rianṭuannak ” Emergency National Security Fund (ENSF) ca’h 💸$7,000 an thawh. Pu Biak Awi & Siang Par chungkhar hi, Thantlang peng Thangzang khuami an si, atu bantuk in CNF/A rianṭuannak ca’h nan ngeihchia chawva in nan bawmhmi hna cungah, ka ilawmtuk hrinhran. Pathian tu nih a let tampi in thluachuah pe ko hna seh, Amen. Salute to Biak Awi and his Family!🙏Chinland Club of USA\nActress Melody Cu Rebekwin Pasal He Nupa Sinak An Tuah Lio Hmanthlak an Langhter Dih Cang\nActress Melody cu Rebekwin pasal he nupa sinak an tuah lio hmanthlak cu,social media ah an langhter dih cang ti si. Kawlram mahtluk in kan buai lio ah Actress Melody cu sandah piaknak zawngah a kal bal lo i,CDM bawmh nak zawng a pe duh fawn lo tiah an chim. Singer Rebekawin pasal he ihkhun ah an ih ttinak le an i hnamh nak hmanthlak cu,Social Media ah an langhter dih cang hna i,singer Rebekwin zawng, hi konglam ah hin a pasal he an buai ve ngaingai ti si.\nHi bantuk in mi pasal a ihpi mile a duh mi hrimhrim hi mipi nih cun,an sawisel ngaingai.Actress Melody hi fa pakhat ngei cang mi a si.Rebekwin pasal he hin,an chimnak hna hi a sau pah cang i, hi kongah hin,Rebekwin le a pasal zawng vawitam tuk a ni sibal cang tiah an chim. A pasal he an i thennak hi a sau rih lo nain, Singer Rebekawin pasal he hin ani tawng lengmang tiah an chim.\nMipi nih cun,apasal he ani tthennak zawng a sau rih lo lengah tulio kawlram mahtluk in kan buai lio ah, hi bantuk in phaisa kawl cu ningzaktuk siko tiin an chim len hna.Hi bantukin a um caah mipi le a fan pawl nih cun an chuak tak dih cang i, hawikawn/fan zawng a ngei tilo tiin an chim.\nActress Melody bantuk in a nung mi hi an tamtuk ko lai nain, a vanchia kan ti lai maw, a hur tuk caah kan ti lai dah ti cu chim khawh silo. zeipoh cu sisehlaw,mi pasal va duh le va ihpi tiangtiang in a um tikah mipi nih an sawisel tuk nak hi a si tiah an chim.


Nu pawl nih zeibantuk tlangval dah an thimmi asi? – Shwe News\nPasal ngei rih lomi nungak nih theih a herh ngaimi cu Pasal caah zeibantuk pa dah aa thim lai timi hi asi. Nu pawl nih pasal caah an thim deuhmi hna cu Reseach tuahmi a tanglei bantuk in an hmuhmi asi.\nNu hi pa nak in thinlung/ruahnak lei ah a der deuh pengmi ansi. Nu pakhat nih a herhmi cu bochanmi ngeih hi asi. Cucaah, nu nih an herh taktak mi hi lenglei dawhnak/ pumrua thatnak a rak si loh; an lung der caan ah bochan khawhmi hi pasal caah an thim khunmi asi\nLenglei dawhnak le pumrua thatnak hi nu pawl nih an duhmi asi ko nain pasal caah cun bochan khawhmi pa hi an duh deuhmi asi. Pumrua tha ngaimi le aa dawh ngaimi pa hi bochan awk tlak lo ahcun nu nih pasal caah fawi tein an thim ngam tawn loh; nain an lung duhnak ruangah an thim tawn hna hi asi.\nZeibantuk pa dah pasal caah na thim ve lai?


Obama nih Covid Quarantine lio ah a fanu Malia’s Darling pa kong a chim mi nih US mipi alauter bak ko\nBarack Hussein Obama nih a fanu Malia’s le a darling pa quarantine lio ah an mah sin ah a um mi pa kong a chim mi cu a linsa bak ko, heh tiah mi tampi nih comment an tuah i, a cheu nih heh tiah an soisel, a cheu nih heh tiah an thangthat\nBarack Obama nih a chim ning a cun, a fanu Malia’s Darling cu an mah Covid Quarantine ruangah a an mah sin ah caan saupi a rak um ruangah chungkhar caah ei ding awk an cawk mi man cu 30%.” in a kai tiin a chim\nObama nih Bill Simmon’s Padcast ah interview a tuahnak ah a chim mi cu, a fanu Malia’s Darling cu Covid ruangah an mah sin ah caan saupi a um tiin a chim\nTrump fanu Malia hi kum 22 a si cang. A darling pa Rory Farquharson he kum 2017 in an rak i dawt cang , An pahnih in Harvard University ah a kai mi an si\nObama nih a chim ning a cun a fanu Darling pa, British a si mi hi a hmasa aha fanu darling pa caah a rak duh lo, natein afanu Malia nih a duh tuk caah a cohlan ko tiin a chim.\nAfanu darling pa cu mi fel tuk mi asi tiin a chim than. A chim than mi cu, a fanu darling pa a hmuh ning pakhat a chim than mi cu, thil a ei huam tuk mi pa a si tiin a chim. Source-ABCNews\nNote- Kum 2020 January Ni 1 in tu tiang a kan hruaitu JESUH min in nan kut kan nih tlaih hna, Chinpage a rel tawntu vialte Christmas le Kumthar lawmnak nan cungah tlung ko seh.- Chinpage Editor\nBe the first to comment on "Obama nih Covid Quarantine lio ah a fanu Malia’s Darling pa kong a chim mi nih US mipi alauter bak ko"


Oslo ah CCN Seminar Kan Tuah – Chin Community in Norway\nOctober 17, 2013 ccn 0 Comments\nCCN nih tulio a tawlrel cuahmahmi Cross-cultural & Educational Seminar a voi 2nak cu Oslo pawngkam khuasa krihfabuu NCMC biakinn ah minung 20- 30 kar kai in tlamtling ngaiin kan tuah khawh.\nZinglei nazi 10 thawk dingin timhtuah arak si nain, nazi 11:30 hrawng lawngah kan thawk kho. Oslo pawngkam um kan Chinmi hna abikin motor a ngei lomi hna caah Bus le tlanglawng ai laklawh deuh ruangah le thawng ttha deuh in kan theih lo ruangah minung tuan deuh ah kan chuah khawh lonak asi tiah a rak kai vemi hna nih an chim.\nCCN nih special in sawmmi Sayakyi Ralhup le CCN aiawh in Peter Sang Lian Thang hna nih Seminar cu hruaiin hlunghlai ngaiin tuah asi. Sayakyi Ralhup nih “Norway ah nuhrinholh a biapit ning kong” tiah tlangtaar in lungtho ngaiin le lunglut taktak in a kan chimh. A ngaitu hna zong an lung a lut ngaingai, ai telvemi minung pakhat nih cun, “Hi tlukin Seminar nih ai timhmi le chim ding a tthat lai cu rak thei hna usih law, minung tampi kan chuak ko hnga, santlai taktak asi, CCN nan rianttuannak ah Pathian nih lam in hruai hna seh law tlamtlin ter hram ko seh” tiah a ti.\nPeter Sang Lian Thang nih cun, “Ai dangmi nuphung cuaitlainak” timi tlangtaar in, Norway nunphung le Chin nunphung ai dannak tete zohin cuaithlainak a tuah. Ai dangmi nunphung kan ngeih hna hi i fian kan herh, kan cawn khawhmi nunphung a um ve bantuk in cawnawk tha lomi nunphung tampi an um, cawnawk tha lo si ko hmang hna seh law, kan umnak hmunhma nih a ngeihmi nundan le phung hi cu, a theih le i fian cu kan hau tiah a chim. Abikin theih-fiannak nih kan pawngkam minung hna karlak, phunglelam karlak ah ningcang tein le hnangam deuh tein kan um kho lai tiah achim.\nJuly 2014 tiangah CCN nih seminar voi 9 tuah ai timhmi chungah voi hnih cu tlamtling ngaiin tuah asi cang. A voi thumnak Seminar tu cu, Sandnes khua ah tuah asi lai. Sandnes khua hi khua thum fonh in kanmah Chinmi hna nih krihfabuu an i pumhnak asi caah minung tamdeuh kan i fun kho hna lai i santlai thahnem chinchin asi lai tiah ruahchannak kan ngei.\nHi seminar tuahnak ah CCN nih phaisa tlamtling in a ngei lo nain, a rauh hlan ah Norway um Chin Krihfabuu hna sin ah bawmhnak hal ding zongin timhtuahnak ngeih asi. Cun pumpak in bawmh a lungthomi kan um ahcun bawmhnak peek khawh asi. Bawmhnak peek mi philhlonak ah lunglawmhnak roca zong tuah piak dingin ruah asi.\nSeminar tlamtling kho dingin hmunhma a kan ontu NCMC Krihfa buu unau nupa vialte hna le tawlreltu thawngzamhtu upa hna nan cungah lunglawmhnak chimcawklo kan ngei.\nPrevious Previous post: EU-Chin Football Championship Kong Meeting\nNext Next post: En person drept i bombeangrep i Myanmar


Singer Iang Len Sung Hlathar A Chuak Cang + Video - The Chin Celebrities\nKan Chin/ Laimi mipi nih pathian thangthat hlasa thiam lei in kan I bochan ngai mi le kan uar taktak mi gosple hlasa thiam Iang Len Sung kan mah Chin/Lai ram longah mi thang si lo in mizo ram tiang zong ah mipi nih uar mi le thazaang pek mi hlasa thang pakhat a si.\nMah tluk in lai mi chung long hlah mizo ram tiang zong in a min a lar taktak mi singer Iang Len Sung nih a thar in falam hla a sak I a thiam kho taktak. Kan Chin laimi chungah hlasa thiam lei in kan uar taktak ve mi minthang iang Len Sung nih tutan falam hla a sak nak kongah le a hmuh ning cu a bang lei bantuk in a langter.\nBy-Iang Len Sung: A voikhat nak Falam hla Chambau nak tampi he ka sak mi si.Pathian nih sunpar nak co dih ko seh. Thazaang la tti cio dingin kan sawm hna. Mah page hi Like le Follow le share in thazaang kan pe ve ulaw.. Cun YouTube ah C-Ministry an channel ah zoh khawh si.Kaalawm tiah a fb ah a langter chih.\nSinger Iang Len Sung nih “ pathian ih Duhdawtnak” timi pathian thangtthatnak hla dawh a saknak cu mah a link /videos/2 hi click law a video na ngai khawh lai.


Russia Nih Ukraine Hi Alak Khawh Zongah Atei Lai Ka Zumh Loh - TIMES OF CHIN NEWS\nRussia Nih Ukraine Hi Alak Khawh Zongah Atei Lai Ka Zumh Loh\nPosted By: thawngthawng March 4, 2022\nVawleicung ah raltuknak hriamnam thabik a neimi le ralkap thazaang thawngbik a neimi American nih a sifak ngaimi le hriamnam thathi hmanh a neilo mi Vietnam a tuk tikah Vietnam ram cu alak khawh taktak ko. Asinain Vietnam nih hriamnam chiah lo in biatak tein an doh than hna tikah a hnu ahcun American nih a tei hna lo i, hnu akir tak hna, Hriamnam thathi hmanh a nei lomi Vietnam hi American nih a tuk tikah raltuknak vanlawng thatha le tinbaw thatha ahman hna, Culawng asi loh, hriamnam thatha le raltuk a thiammi ralbawi tampi ahman rih hna, An hriamnam thazaang le an ralkap thazaang cuai thlai ahcun David le Goliath tluk nak hmanhin an itlau deuh men lai?.\nVietnam nih US akhamkhawhnak hi pakhatnak ah meithal thathi kan neih lo zongah kan ram caah kan lu kan iphum lai, ‘timi lungthin he ral an tuk. 2-nak ah an ram asi caah an fing le tlang kha an theih dih tikah ral thli Guerrilla system kha tha tein an hman khawh. 3 -nak ah Vietnam ralkap le mipi hi ti le nga bang an ithen loh. Hi hna 3 hi hmunkhat te ah anhman khawh caah USA nih a tei hna lo nak hi a si.\nAmerican nih ram fa te a simi le hriamnam thathi hmanh a neih lomi Afghanistan a tuk tikah fawi tein alak ko. Asinain Taliban pawl nih Guerrilla ralthli in biatak tein an doh tikah a hnu ahcun hnu a kirtak hna i Afghanistan cu Taliban kut ah a tla than ko. Taliban pawl lungput zoh tikah kan ram caah kan lu kan iphum lai timi ruahnak he ral an tuk. An mipi tampi nih an dirpi rih hna, An fing le tlang kha an theih dih caah cu cu ral thli kahnak ah ningcang tein an hman khawh, Khatleiah aramri a simi Pakistan nih athli tein abawmh hna, Hi hna thazaang vialte hi tha tein an hman khawh caah Taliban nih teinak ahmuhnak hi a si.\nNihin Russia le Ukraine ituk nak ah an ralkap thazaang le hriamnam thazaang zoh tikah van le vawlei in i thlau ko hmanh sehlaw a dongnak teinak ah bia a chimtu hi hriamnam thazaang le ralkap thazaang hi asi lai ka zumh lo. Adonghnak teinak bia chimtu hi thih ngamnak lungput le lungrualnak kha asi teh lai, Nihin Ukraine lungput zoh tikah kan ram caah kan lu kan iphum lai timi lungput he ral an tu. Ram leng a um mi Ugraine mi le sa a simi kum 60 a simi hman nih kan ram caah lu kan iphum lai tiin an ram ah an kir hna. Hibantuk lungput hi nuclear bomb nak hman in tih a nung deuh mi a si.\nNihin Ugraine an dirhmun zoh tikah Kan hngakchiat lio ca kan rak cawnmi tar pa nih athih lai ah afa le funghreu hi hmunkhat ah kan funtom ahcun ahohman nih an khiah kho lailoh. Cucu teinak muru cu a si,tiah bia acah hna bang, ‘atulio Ukraine an lungput zoh tikah an ifuntom dih lio can a si. Khelkhat in kan chim ahcun an cozah an ralkap le an mipi kha fek thup in an ifun hna. Hi an ifunnak hi an ral teinak ah a biapi mi cu asi teh lai.\nCun Ukraine an van that khunnak cu bawmhtu tampi an nei mi hi asi. Nato nih an herh mi hriamnam tampi a bawmh hna. EU -US – UNO le ram tampi hna nih Russia hi ‘siipuazii’ an phih hna. Hi siipuazii an phih mi hna hi raltuk arau deuh ahcun Russia caah cancer zawtnak bantuk a si teh lai. Tahchunnak ah US nih Vietnam a tuk lio ah ahohman nih sipuazii an phih lo nain, US sipuazi kha vawlei ah atla i, ahnu ahcun US mipi nih raltuk kan duh lo tiah Cozah an auh hnawh hna tikah US Cozah an lu ari i, ahnu ahcun raltuk kha a ngol ko. Ka chim duhmi cu vawleicung ah arumbik le athangcho bikmi\nUS nih ral atuk tikah ramdang nih sipuazi an phih lo nain a sipuazii kha vawlei ah atla ko. Cucaah atulio Russia raltuknak hi a rau deuh asi ahcun ram tampi nih siipuazii an phih mi nih hin a hnu ahcun an siipuazzi hi khur chungah atla teh lai i,’ cu nihcun araltuk nak thazaang hi faktuk in a zor ter teh lai ti hi zumh cio mi a si.\nUkraine an van thatnak asi rih mi cu; an ramri ram pawl hi ahawikawm an tam mi hi a si..Tahchunnak ah Ukraine he ram aa rimi Poland – Romania -Slovakia le Hungary ram hna hi Nato chungtel an si caah Ukraine abawmhmi lawngte an si hna. Nato nih hi hna ram pawl palhtlang in Ukrain hi a bawmh hna. Chimh duhmi cu raltuk tikah innpa ram hi an bia pi ngai. Taliban nih Afghannistan alak khawh than mi khi, aruang tampi lakah Pakistan innpa a neih mi khi aa tel ve. Thil asikhawhmi cu; Russia nih hin Ukraine hi a va lak dih zongah Ukraine nihhin acunglei ka chimmi ram pawl hi hrambunh nak le chuah luhnak ah ahman lai i, Russia hi fak ngai in a doh khawh than hna. Russia nih Ukraine hram an bunhnak ram hna hi, na ram ah Ukraine na um ter hna tiin, va kah sual hna sehlaw Noto chungtel an si caah Nato nih an leh rulh colh lai i khual ngal bu vai lamh sual khi a lawh lai .Ka chimh duh mi cu Ukaraine nih hin an ram ven khawh lo in hnu an ithawn zongah Innpa ram hin thazaang ihrimthannak hmun thatuk an nei rih. Hihi an vanthatnak pakhat cu a si ve.\nRusssia nih Ukraine atuk tikah American nih Hiroshima le Nagasaki ah atomic bomb a thlak i ciamlak atuah bantuk in atomic bomb in Ukraine hi ciamlak in atuah lo ahcun atei hna lailo ti hi ka zumhning asi, Khatlei ah nuclear hi hman sual sehlaw Nato nih zoh sawhsawh lo in alehrulh ve ahcun Russsia ram hi vutcam ah ai cang khawhmi asi. Mah Inn mah nih duah ti hekhin ai lawh lai.\nCucaah Russia nihhin newclear bomb in Ukraine hi ciamlak in atuah lo ahcun zeithluk hriamnam tha le ralkap tor le cheng zong hmang in Ukraine hi a valak khawh zongah adonghnak ahcun teinak taktak ahmuh khawh lai ka zumh lo. Aruangcu ral teinak muru hi lungput le lungrualnak ah aa hngat bik caah asi.\nAtulio Ukraine an lungput zoh tikah an ram caah thih an ngamh dih. An ilung rual fawn. An hnulei in Innpa ram hna le Nato EU hna nih an bawmh rih hna. Cucaah atu an lungput le an ilungrualnak le bawmhchanhtu an neihmi thazaang vialte he ral an doh peng ahcun ahnu ah teinak thantar an thlai teh ko lai, tihi ka zumhning asi. Credit: Van Neih Thang


Ngaihchia Ngai A Si: Myanmar Ah Coronavirus In A Thimi An Karh Ṭhan Cang – Chin World News Evening\nNgaihchia Ngai A Si: Myanmar Ah Coronavirus In A Thimi An Karh Ṭhan Cang\nMyanmar ah Covid-19 in a thimi an hung karh chin lengmang cang. Tuzing cacawn nithumni tiang ah minung pathum an tling cang ti a si. Tuzing ah a thimi hi kan hnu zarh ah khan Bago Region Pyay General Hospital nih coronavirus positive a si tiah an rak hmuhchuahmi a si.\nCentral Contagious Disease Prevention director Daw Khin Khin Gyi le Erdication Su-Depatment, Ministry of Health and Sports (MOHS) hna nih, hi bantuk in thihnak tiang a phanh nak a ruang hi kum 70 le 80 karlak hrawng minung a dam lomi hna nih thawchuah an i harh bantuk khin thawchuah a van i harh. Cu bantuk cun a zawtnak hi a hung lang i a thih hi a si tiah an chim.\nHi zawtnak in a thimi pa hi Bago ramtthen Pauk Khaung township administrator a si. A nupi, kum 8 a simi a fanu, kum 10 minung a fapa le kum 18 a simi a tunu hna zong coronavirus an ngei tiah kan hnu zarh ah khan hmuhchuah an si. A nupi hi Yangon International Medical Center ah rian a ttuanmi a si. An nu a zawthnu ah hin a fa le rual hna cu Yangon’s Bahan Township, Pauk Khaung ah a rak kalpi hna.\nA tu tiang ah Myanmar ramchung i coronavirus a ngei tiah hmuhchuahmi hna hi minung 22 an tling cang. Cu chung ah minung 8 hna cu ramchung khawimaw in ai lakmi an si. Cu lio ah minung 14 hna cu ramdang France, US, UK, Australia, Singapore, Switzerland, Ssouth Korea le Thailand hna in a rak i phurhmi an si tiah Myanmar Healh Ministry nih a chim. Credit:Irrawaddy


Video: Laimi Nih Kan Laithum Kan I Hrukeih Ning Hi A Dik Lomi A Si- Pu Ni Or – Chin World News Evening\nVideo: Laimi Nih Kan Laithum Kan I Hrukeih Ning Hi A Dik Lomi A Si- Pu Ni Or\nAugust 5, 2019 August 5, 2019 Salai Van Chin News\nLaimi nih kan sunhsak mi le kan rothil simi kan Laithuam fanheihnak kongah ah Pu Ni Or nih atu lio tthangthar Mino hna nih kan i hrukeih ning le hlan pupa hna chan lio hrukeih ning kong he pehtlaiin fianternak le kan Laithum sining taktak kong a chimnak le kan i hrukeih ning (acting) in a piahnak hi van zoh ve.\nAtu lio Laimi thangthar Mino nih Laithum kan i hrukeih ning le Pu Ni Or nih a chim ning cu van le vawlei bakin ai kalh. A bikin pa nih kan i eih ning le bang cu pakhat hmanh a dik/hman lo. A kil le kil in kan ttemmi zong khi a dik lomi a si. Cun, orhlei liang hlak in kan i ttemmi zong a dik lomi a si. Kehlei liang thlak lawngin kan i eih awk si, mah zong cu a kil le kil in kan ttem hrim awk a si lo.\nA kil le kil in kan ttem i kan i hrukeihmi khi cu laiphung ah a um lo i, Mizo lawng nih an hman mi a si,”tiah Laithuam hrukeihnak kawngah fiang ngaiin a vanlanghter. Atu a chim ning le atu lio Laimi kan i hrukeih ning cun aa kalh kho taktak.\nA tawifiannak in ttialmi a si i, tling tein a tnagah video tawi kan rak thil chih. Video khi zoh law nantah zeitin na ruah ve? Video credit: CCN\nNote: Hmantlak khi cabia he a tlak ning in google ah lak chinmi a si tikah a ngeitu zong nih ruahzia nan thiamnak lai zaangfah kan nawl hna. Nan duh lo cun hlawnh tthan khawh a si.\nPu pa Chan ah zeitin dah lai puan an i aih ti mi Pu Ni Or le CCN ton biaruahnak anih hi Lai nunphung athei tak tak mi kan pa a si.\nPosted by Chin Cable Network Channel on Monday, 5 August 2019\nLal Sang Lian Hi Mihrut Ngaingai Asi\nChin Mi Chungin Arum Bik Minung Pa ( 5 ) Thim An Si


Sihni ṭha pakhat si ka duh ko nain hramhram uknak ka cohlan khawh lo caah hriamtlaih dothlennak hi ka thim” CNF nu ralkap Daisy - News and Media\nSihni ṭha pakhat si ka duh ko nain hramhram uknak ka cohlan khawh lo caah hriamtlaih dothlennak hi ka thim” CNF nu ralkap Daisy The Chinland Post | 2022 June 7 – 2021 February 1 in ralkap nih hramhram in uknak a lak hnu ah hramhram uknak a cohlang kho lomi mino cheukhat hna cu hriamtlaih dothlennak kha i thim a si.\nCu mino chungah Chin mino Mai Daisy zong aa tel ve. Mai Daisy cu Magway University in Law Degree a ngahmi a si. Atu lioah, Chin National Front (CNF) Headquarter, Victoria camp ah raltuknak lei rian a ṭuan liomi a si. Chin mino nu pakhat nih zeiruangdah hriamtlaih lam hi aa thimnak a ruang a si? A hmailei a chunmang zeipawl dah a si? timi kong Khonumthung Burmese he biaruahnak an ngeihmi The Chinland Post nih a tlakning in Laica in leh chinmi a si.\nKhonumthung Brumese : Zeiruangdah hriamtlaih dothlennak lam hi na thimnak a ruang a si?\nMai Daisy : Hriamtlaih dothlennak ka thimnak a ruang hi hramhram uknak ka duh lo ruangah a si ko. Hramhram uknak phung tangah caan sautuk kan rak um cang caah a bik in tlangcung miphun hna nih fimnak, zatlang nun le chawleh lei a zapi in kan ṭhangcho kho lo. Cucaah hi hramhram uknak hi kan doh lo a si ahcun a dohtu ding an um ti lai lo. Mino hna nih kan i ṭhangh caan a phan cang timi ruahnak he CNF ka luhnak a ruang hi a si.\nKhonumthung Brumese : Hriamtlaihnak lam an phaktertu a ruang bik hi zeidah a si?\nMai Daisy : Hriam kan tlaih hlan ah dai tein duhlonak rak langhter a si. Asinain, SAC lei nih hriam an rak i tlaih hmasa. Mipi hna phungning loin an kan tlaih. Mino tampi tlaih an si. Ka theihmi ka hawile zong an i tel. Cucaah, hriam telh loin donthlennak ka tuah rih a si ahcun a si kho ti lo. Kanmah lei in sunghnak tamtuk kan ton cang caah, anmah nih hriam an i tlaih ve caah, hriam kan i tlaih ve a hau cang timi lungthlehnak he hriam ka tlaih hi a si.\nKhonumthung Brumese : Nu pakhat na si tikah hriamtlaih dothlennak ahhin zeibantuk harnak dah na ton? Cu harnak cu zeitindah na tei khawh?\nMai Daisy : Nu pakhat ka si caah harnak cu a tampi ko. A hmasa bik ah thinlung lei timhtuahnak kan ngeih hmasa a hau. Zeiruang ah kan ti a si ahcun hi bantuk hi kan mang hmanh ah kan manh bal lo. Nikhat khat ah hriam kan tlai te lai timi mang zong kan manh bal lo. Asinain, atu caan cu hriamtlaih a haumi dirhmun a si caah kan thinlung kha kan i sersiam hmasa a hau. Ka tuah kho tak lai maw timi kha kan ruah hmasa a hau.\nAsinain hriamtlaih ding in thazang a kan petu bik cu Injustice hi a si. Mah Injustice pi hi kan zoh sawhsawh kho lo. Cucaah harnak pawl cu kan ruahcia a si ko. CNF kan rak luh tikah a chiabik a phichuak cohlan khawhnak timhtuahnak he kan ratmi a si tikah pa pawl he raltuk nan cawngṭi lai ti a si tikah a tampi har lai timi cu theih a si ko. Kan tuah khawh ruangah ti si loin kan tuah hrimhrim a herh timi thinlung he a har tuk ko nain kan kai hi a si. Cu chungah taksa lei, thinlung lei harnak tampi ton a si ko nain a ṭha bik zuamnak he cawnnnak a dongh tiang ka kai hi a si.\nKhonumthung Brumese : Dothlennak chungah zeibantuk pekchannak dah na ton?\nMai Daisy : Pek channak kan ti a si ahcun, kan dawtmi hna he i ṭhen hi a si. Kan dawtmi kan chungkhar, kan unau pawl le kan dawtmi hna he nuam tein kan um ding caan khi a si. Asinain, hramhram in uknak lak a si hnu ah dothlennak tuah a hauh tikah kan dawtmi hna he i hlat a si. Kan rian le zeizong vialte kaltak dih a si.\nKhonumthung Brumese : Dothlennak he pehtlai in na zumhmi, na ruahchanmi pawl na ka chim kho hnga ma?\nMai Daisy : Dothlennak he pehtlai in ka zumhmi cu dothlennak hi kan tei ko lai sihmanhsehlaw a caan a rau rih lai. Cucaah kan dothlennak hi kan tei hrimhrim a hau. Kan hmai ah nunnak a pemi kan hawile an tamtuk cang. Mipi nunnak, inn le lo zong tamtuk sungh a si cang. Cucaah dohthlennak kan tei hrimhrim a hau.\nTeinak kan hmuh khawhnak ding caah zuamnak thinlung kan herh. Intuar khawhnak kan ngeih a herh. Pakhat le pakhat daw deuh le lungrual deuh tein kan um a herh. A tulio caan ah a kan ṭhentu thil tampi a raa lai. Cu chungah pial loin kan i tinhmi zeidah a si kha philh lo tein hi dothlennak a dongh tiang kan tei lai tiah zumhnak ka ngei.\nKhonumthung Brumese : Dothlennak chungah a fak tukmi sunghnak hi zeidah na si hnga?\nMai Daisy : A fak bik sunghnak cu dawtmi hna he i hlat hi a si. Hika hmun kan rat tikah a fiangmi cu kan nunak tiang kan pek lai timi kha theih cia a si. Kan chim a si ahcun, kan miphun, kan hmunhma caah kan i pekchanh lo a si ahcun ngaihchihnak he kan um peng te lai.\nṬhanchonak a lam tampi kan ngei ko. A tulio caah ahhin, ramdang ah sianginn kan kai kho. Asinain, kan dihlak in randang ah sianginn kan kai a si ahcun a honih dah a doh lai timi thinlung he hika hmun kan rat hramthok liote in kanmah miaknak thlah dih ding in kan raa, kan nunnak zong kan pek colh khawhmi a si. Cubantuk lungthlehnak fak kan ngeih hnu ah kan rat hi a si.\nKhonumthung Brumese : Dothlennak chung na luh hlan ah na si duhmi nunning hi zeibantuk dah a si?\nMai Daisy : Law a kaimi ka si caah sihni ṭha pakhat cu si ka duh. Law ka kaika tein timhmi ka rak ngei cang. Kan Chinram ah fimnak zong a niam. Ramdang ah sianginn kai a hau. Cu ramdang sianginn kai chungah hartak tamtuk ton a si. Holh thok in thleidannak tampi ton a si.\nCun, Law ṭha tein a thiammi hi kanmah lei ah kan tlawm tuk. Law he a paw aa cawmmi an har tuk i kan ram caah khoika in dah ka tel khawh lai i zeitindah ka tel lai timi ruahnak he sianginn a dongh tiang ka kai nak hi a si. Cucaah ka ruahchannak a ngan bik cu kan ram a ṭhat a si ahcun kan hmunhma ah tuahding a tamtuk timi ka hmuh caah kan ram hei ṭha sehlaw Plan tampi ka ngei ko tiah chim ka duh.\nKhonumthung Brumese : Na duhmi chungmang le a tak nunnak aa dan tikah zeitindah na lungum?\nMai Daisy : A caancaan ahcun, ruahchannak a tlau tawn. Kan chunmang le a tak nunnak aa dantuk tikah ruahchannak a tlau i lung zong a dong tawn. Asinain, kan lung dongh a ngah lo. Kan tuah ding rian a tamtuk rih. Harnak kan ton hmasa lawngah nuamhnak kan coding a si caah a tu kan dirnak ah ka tuah kho lo, a si kho lo tiah lung zor loin mah hi zeitindah kan tawlrel lai? Zeitindah a ṭha deuh in kan tuah khawh lai timi thinlung le hmai kan kal rih a si ahcun nikhat khat ah teinak kan hmu te lai tiah zumhnak ka ngei. Khonumthung Brumese : Dothlennak kan tei a si ahcun hriamtlaihnak lam maw na thim beh lai asiloah zeibantuk plan dah na ngeih?\nMai Daisy : A dik tein kan chim a si ahcun hriamtlaih lam hi cu ka uar lo. Thichuahnak pawl hna hi ka duh lo. Asinain, hriamtlaih a haumi dirhmun a si caah hriam kan tlaih hi a si. Dothlennak kan tei a si ahcun lamdang tein ka teltum ko lai. Asinain, hriamtlaihnak lam hi cu ka lungsi tuk lo tiah chim ka duh.\nKhonumthung Brumese : Mipi sin ah chim na duhmi a um ah maw?\nMai Daisy : Dothlennak hi hriamtlaihnak lam lawng in tuah a si lo. A phun tamtuk a um. Cheukhat nih bawmhnak, cheukhat nih thazang in tuah a si caah lawmhnak tampi ka ngei tiah chim ka duh. Cucaah kan lungzor hlah u sih! Kannih zong a chia bik dirhmun a tongmi kan si caah kan zapi kuttlai in Democracy rampi serṭi hna u sih! Upa nih an tuah khawh ti lomi kha mino nih pehzulh in ṭuan hna u sih! Teinak he kan i hlat tuk ti lo.Credit – The Chinland Post, Edit – Hmanthlak hi midang asi.\nTutan cu kan chuah lai. Khahlan dohthlennak ah a luang mi thisen, nihin a luang mi thisen vialte “man kan ngeihter lai.” “Hi ramchung ralhran kum 70 lengkai chung ah tutan Spring Revolution hi a fak bik a si ko lai, tiah ka ruah. Uknak lak (control power) 1st February 2021 in CDM (Civil Disobedience Movement) ai peh i hriamtlaih nih a zulh. Hriamtlaih in ramchung ralthawh a fah tikah ramchung khuapi in khuate ah, khuate in ramtang le ramdang ah dornak hmun kan khuar. UNHCR nih May 4 a thanh ning ah, “\nKan domh cia hmabaan hi maaktak awk a tha lo mi, ngol duak awk a tha lo mi rian ngan a si. Khahlan dohthlennak cu pangpar bantuk a si (a fawinak cun), a caan lio lawng ah a linsa i caan sin ah a uai than. 1962, U Ne Win nih rampi uknak a lak thawk in hriamtlai nih an doh ko hna, sinain tutan Spring Revolution dohthlennak bantuk thil a chuak bal lo, cucaah Spring Revolution hi miphun dohthlennak aa thawknak ti khawh si. Ramchung ramleng in kan chuak, kan taangrual. Kan miphun temtuarnak a sau cang caah si


Daihnak le Lawmhnak Hmuh Khawhnak caah Zulhawktlakmi Lamhruainak\nSui Sui nih a innpa a simi Sang Sang le a nupi Par Ku cu lungsinak ngei in le lungdai tein an um zungzalmi kha a hmuh hna. Zeicah cutin an um khawh hnga ti kha Par Ku ka va hal tuah lai tiah a vapa Pa Lian kha a ti. Cuticun a hnuah Par Ku he an i ton tikah a hal.\nPar Ku nih hitin a ti: “Sui Sui le Pa Lian nih nan tonmi buaibainak le lungretheihnak hna hi kannih zong kan tong ve ko. Asinain naiah keimah le ka chungkhar caah zulhawktlak taktak a simi lamhruainak cheukhat aa telmi cauk pakhat ka hmuh. Mah cauk ah daihnak le lawmhnak hmuh khawhnak lam kha a fianter. Mah lengah nifatinte hneknak le lungretheihnak hna kan tong ko nain kan i nuamh khawh nakhnga mah cauk nih a kan bawmh.”\nSui Sui nih hngalh a duh caah mah cauk kong kha Par Ku nih tam deuh in a chimh chap. “Mah cauk cu a hlun ngai cangmi cauk a si i Israel le a pawngkam khua hna ah ṭialmi a si. Asinain zeibantuk biaknak le bu hmanh a aiawhmi cauk a si lo caah mi vialte caah a si. A taktak ti ah cun mah cauk cu holhphun za lengin leh a si caah mikip ti awk in rel khawh a si.” Mah cauk cu mifim hna nih atu le atu an cherhchanh tawn i ram tampi i upadi hna caah a hrampi a si ti zongin Par Ku nih a chimh.\nSui Sui nih mah cauk cu hmuh a duh tuk. Mah ni zanlei ah Par Ku inn ah a va kal. Par Ku nih a tanglei kong hna he aa tlaiin mah cauk chung i zulhawktlakmi lamhruainak hna kha a hmuhsak:\nFale cawnpiak ning\n“A zulh awk a simi lam kha ngakchia cu cawnpiak law, a upat tikah mah cucu a pialtak ti lai lo.”\n“Nulepa hna, nan fale kha an thin hung seh tiin ti hna hlah u.”\nRian le tangka hman ning\n“Fir a hmangmi kha fir ti hlah seh, amah ca i ding tein pawcawmnak caah le sifakmi bawmhnak caah rian ṭuan seh.”\n“Ahohmanh rianṭuan a duh lomi cu ei awk zeihmanh pe hna hlah u.”\nRitnak siivai le zu\n“Cucaah pum siseh, thlarau siseh, a thurhnomhtertu paohpaoh kha i thenh u.”\n“Zu hi nihsawhnak mi a phorhtu a si, Ritnak zu hi i siknak a si; zu rit cu hruh a si.”\nZiazalei nunphung hna\n“Ṭhitumnak hi mi vialte nih kan hmaizah awk a si i nuleva hi zumhawktlak an si veve awk a si.”\n‘Nu le pa sualnak tuah kha hrial u.’\n“Ahohmanh nih nu kha sual duhnak lungthin he a zoh ahcun, cu pa cu a lung chungin a sual cang.”\nChungkhar ah i upatnak\n“Na nu le na pa upat hna.”\n“Nangmah an hringtu na pa kha a bia va ngai, na nu kha a tar tikah va serhsat hlah.”\n“Vale nih nan nupile cu nan pum nan i dawt bantukin nan dawt hna lai i nupile nih nan vale cu nan hmaizah hna lai.”\nBaibal a ngeimi hna caah a cunglei i cherhchanhmi Baibal cang hna kha a tangah langhter a si.\nEfesa 4:28; 2 Thesalon 3:10\n2 Korin 7:1; Phungthlukbia 20:1\nHebru 13:4; 1 Thesalon 4:3; Matthai 5:28\nEfesa 6:2; Phungthlukbia 23:22; Efesa 5:33\nSui Sui nih a innpa hna he aa pehtlaimi zei a kong dah a hmuh?\nSui Sui sinah Par Ku nih a chimmi cheukhat cu zeidah an si?\nNa caah zei lamhruainak hna dah man a ngei?


Breaking News – US postal Service Contractor cu 144,000-288,000 Mail in ballots kongah a phuan bak ko cang. Amak tak tak, Trump an tuah ning hi cu\nUS thawngpang cu rel tam deuh le thin a hung tam deuh ti bantuk a si ko. Kan thei tam poah le lungthin a fak chin lengmang cang ko hi. Mah hi Mechigan ah, Senator pawl hearing an tuah nak ah U.S Postal Service Contractor rian ttuantu nih a phuan mi a si\nA chim ning a cun/ Whistle blower report -U.S. Postal Service contractor nih 144,000-288,000 completed mail-in ballots cu a motor hnungah a phurh, Mah hi New York & Pennsylvania mi a si. Mah ballot hi a deliver hnu ah a tlau diam\nA chim ning a cun, mah a phur mi hna hi Lancaster, Pennsylvania depot a phan pi ti fiangtein a thei. Natein mah a phur mi vote hi rel lo in a tlau. Hearing an ngai mi live in a zoh mi khuaruahhar in an um\nCun, Whistle blower -Traverse City, Michigan postal ballots hna cu backdated an si i, Natein Trump campaign mail ah “Undeliverable Bulk Business Mail” tiin langter a si. Natein Joe Biden mail cu a caan te ah phan pi/deliver ding a si ti a si fawn\nMah hi Machigan ah Senator pawl nih hearing an ngei lio ka zoh mi, Mit ah hmuhtu le rian tuantu pawl nih an phuan mi a si, Cun, “Whistle blower report -U.S. Postal Service contractor” 144,000-288,000 completed mail-in ballots, Trump ta an hlawn piak ning a chim mi\nCun, Amistad Project, Postal subcontractor Jesse Morgan, Postal subcontractor Nathan Pease, Computer expert Gregory Stenstrom, Postal workers – Traverse City, Michigan nih an phuan mi ka vun pe than lai. Chinpage ah hin like le follow vun tuah law, mah ka tial ding mi hi na rel kho dih lai tinak a si.\nBe the first to comment on "Breaking News – US postal Service Contractor cu 144,000-288,000 Mail in ballots kongah a phuan bak ko cang. Amak tak tak, Trump an tuah ning hi cu"


Joe Biden caah thawngchia tak tak, Ukraine Court nih case a tuah piak cang. A ruang\nTu lio US thawngpang a linsa ngai mi President kongah zeihman thawngpang fiang thei a si lo hnuah, Joe Biden caah thawngpang chia tuk mi a vun chuak hoi cang.\nJoe Biden cu Ukraine Court-ah Criminal Case tuah piak a si ve cang, US Vice President a si lio ah, duh poah in a cawlh cang nak vialte kongah a cungah case tuah piak a si ve cang\nUkraine Court nih Joe Biden cu thil sining lo in thil a tuah tiah (Criminal Suspect) list-ah an chia cang i, a kong hi hlethlainak an tuah lai. Case an tuah piak nak ruang bik cu,\nVice President a si lio ah a fapa Hunter Biden cu free bak in, Burisma gas company-ah corruption kong ah dothlatnak tuah ding in Prosecutor General Viktor Shokin nih order a chuak cang\nA fapa bawmhnak ding caah Biden nih order cu cancel ding in mah Prosecutor cu fire/phuan ding in Ukraine cozah cu nawl a pek; nan phuan/fire a si lo a cun,\nUSA sin in loan nan hmuh ding mi dollar million tampi cu nan hmuh lai lo tiah a tlerh hna. Mah hnuah sualnak a ngei lo mi prosecutor cu a rian in phuan a si\nMah bantuk in Biden nih thil a tuah ruangah high treason’ a si tiin Ukraine cozah nih criminal case an tuah piak hna. Credit-RTK\nBe the first to comment on "Joe Biden caah thawngchia tak tak, Ukraine Court nih case a tuah piak cang. A ruang"


Ralhrang Thilri Phur Mawtaw Pahra KIA Nih RPG In An Kah – Hakha Cherry\nRalhrang Thilri Phur Mawtaw Pahra KIA Nih RPG In An Kah\nKachin ramkulh,Vanmaw pengkomh, Dawphuyian khua ah nihin zing suimilam 10:30 ah ralhrang thilri phur cu KIA nih an kah tiah theih a si.\nRalhrang thilri phur mawtaw pahra cu KIA nih RPG in an kah tiah theih a si.The 74 The Chin Post\nManipur nu Neo timi WeChat Accountin a kawlmi minung KIDNAP an tong.Min langhter lomi kan Hawinu hi a tu hi Hinu kut chungah Kidnap a tong. Minung pakhat ah Tuluk Phaisa 60000(thawng sawmruk) an hal hna nan kan pek khawh locun, Kan in chuahhna lailo tiah an tihna pinah an mahtein Chuak kho lodingin an ven peng hnaih, an phone an chuh hna hnu ah an Sim-Card an chuahpiak dih hna ih Khua caan teah Wifi he tikhan WeChatin chawnh khawh an sitawn. An location hi mi an kua ngamlo phone an tongh poh ah mi he an i chawnhnak vedio Record an tuahih an holhmi zong translate piaktu an ngei hna cucaah kidnap kan siko. Kan mahte cun, Chuahkhawhnak lam a har tuk a tu ahcun zeihmanh fahnak an kan pelo zeitin an kan tuahlo. Naain, an kan halmi phaisa hi kan pek khawh locun cucu kan caah a pitko tiah Minlanghter lo kan hawinu nih a kan chimh.\nKan hnu thlachung kha sirua ka ti ka fiang setlo Hinu “Neo” timi WeChat inhin ka Pa a damlo ruangah kawlram ah tlung ding ka sicaah, keimah Aiawhtu ding Sinum minung 2 ka duh tiah ka Hawinu sinah ca a kuat ih, ka hawinu nih a hawi le dang kha a va chimh hna tik ah an nih zong Intek a kawl cuahmah mi an si ve tik ah cutin an i chawnih Neo timi nu sinah an va kal.\nNi tlawmpal hnuah chawnh khawh an silo tikah, police nih an tlaih hna sihnga maw tiah an kong cu ka Hawinu nih an dawthlat tik hna ah Bia a felfai kho tilo. A phunphunin bia a chim cutik ah kan lung a hring naain an Kidnap mipawl he Felfai teiin i chawnhnak a umlo caah zeibia kan chim ngamlo.\nCutin khua caan a hungrau ih Police zong nih tlaihmi an siloh chawnh khawh zong an sifawnlo tik ah an konglam dawthlatnak ngeih hnu ah kidnap a tongmi hna he Zahan chunah ka hawinu cu an i chawn ih an tonmi thil a chimnak si.\nCucaah FB group ah maw a siloah WeChat hna in maw Inntek ka ngei rian ka ngei a timi hna hi nanmah hrimhrim nih nan theih le nan hngalh fiang setsailo mihna sinah Kallo dingin le a hleicein Mahhi WeChat Account hrimhrim in Intek ka ngeitiah auhmi nan um sualcun kal hrim hrim hlah uh tiah seherhnak he hi kong hi ka rak tial. Hi hna nih hin Inntek an kawl tik ah Thlakhat ah (Cuzat) ni cuzat off tibantuk le mi nih tuan zuam tuk ding phun khin rian kawl an thiam pinah Inntek he Interview nan tuahbantuk tein mi an tuah ve Harnak a tongmi kan hawinu te kan bawmhchanh khawh lohmanh ah midang Laimi kan i chap tilonak hnga le kan ralrin cionak lai seherhnak he kan tial.\nGroup ah zahan ah Falam in ka tialcang naain Group kha Public mi a silotik ah hikong hicu Zaapi hmuh ah ralrinnak ah tial rihko an ka ti caah group chungah a umlo mi hawikom ka fb friends nan um sualah i ralrin cio uh tiah le hinu hi A fb kan theikhawh rihlo caah hinu Cung rian a tuanmi an Hruaitu Mizo Nu a sitiah thawng kan theihchih fawn Cu Mizo nu zongcu kan dawthlat lio hikong hi Public ah a hungkaiih a darh a si ahcun zeiti maw talin an kut chungah a tangmi kan hawile hi Chanhchuah khawhnak lam a um sual hngamaw timi ruahchannak he kan post thannak a si. Credit-Van Bawi Zi Hlawnceu\nDonald Trump nih kum 2024 President thimnak kong ah fiangtein a chim cang


Pu Ngai Sak; Chin Miphun Nih Kan Sunghmi Vialte Laak Than A Cu Cang – THE CHINLAND POST\nPu Ngai Sak; Chin Miphun Nih Kan Sunghmi Vialte Laak Than A Cu Cang\nThe Chinland Post| 2019 August 26| Chin National League for Democracy (CNLD) party in Vice Chairman Pu Ngai Sak nih Hakha peng party zung hunnak le signboard tarnak tuah lio mizapi he ton biaruahnak ah ‘Chin Miphun nih kan sunghmi vialte laak than a cu cang’ tiah a tanglei bantuk in a chim.\n“CNLD party nih a biapi bik in aa tinhmi suttung pathum cu; 1). Miphun tlukrualnak (miphun dang kut tang ah um si lo in i tlukrualnak), 2). Mahte khuakhan lairelnak (Nawlngeihnak), 3). Federal ramkomh sernak hi an si. Mirang nih a kan uk ko nain, kan nunphung, kan biaknak, kan caholh ningte in i uk khawhnak nawl a kan pek. Cun, Ca tiang an kan tuahpiak chap rih fawn. Hlan lio ah kan lungput cu bawi lungput kan rak ngeihmi vialte atu ahcun a tlau dih. Panglong biahrennak ah an ceihmai le hnatlakmi vialte an telh dih ti lo. Biatlang 9 lawng an telh. Federal cu an telh nain miphun tlukrualnak a um lai timi an telh ti lo”.\n“A fak tukmi cu nawlngaihnak kan kutcung i aum lo ruang ah Chinmi nih kan tuar, Kachin miphun tibantuk tlangcung miphun nih kan tuar dih. Kawl ca ahcun democracy a ngah ah za, nain tlangcung miphun caah cun a za lo, federal ngah chih a hau. Federal ngah lawnglawng ah mahte khuakhan lairelnak kan ngei kho lai”.\n“Ramkomh Ni (Union Day) cu an kan tuahpi nain ramkomh ni nih a chuahpimi a thawtnamnak a muru cu pakhat taktak hmanh kan tep lo. A lengpavuan pi lawng a si, hi vialte cu hlennak lawngte a si. Cu hlennak cu kan i hngalh lo i union day ahcun Lai angki cu/tlangcung miphun angki le thilthuam cu Kawl mi zong nih an i hruk theu. Nuam ngai in ramkomh ni an kan tuahpi, kan kut kan bengh. Ramkomh Ni asiloah ramkomhnak theipar, hmuitinh le covo vialte kalpi lo le nunpi lo in adeu in Lai miphun nih kan tuah lengmang ve. Panglong hnatlaknak le biahren ning a si lomi ramkomh ni hmannak hi ngol a za cang lo maw? Kan sunghmi covo le nawlngeihnak vialte laak than caan a za cang lo maw? Mahti lungput hin maw kan kalpi peng rih ko lai”?\n“Hlan lio ahcun kan si a fak ko nain kan thinlung put a rak rum. Asinain, atu ahcun a tlau dih cang. Mi kuttang ah um le mi sin ah thil a haltu va si khi kan i nuam tuk cang mu? Fakpi in ruah a hau cang. Cucaah, cu vialte kan sunghmi hna kha kan Chin party nih kan laak than a hau lai. Kan hnulei ah thimnak tlaihtleng he pehtlai in kan sunghmi covo le nawlngeihnak vialte hneksaknak caah “Laak Than Cang A Cu Cang” tiah ka tial phah. Mi tampi nih a dik tuk an ti cio. Kan nunphung vialte laak than a hau. Kan vawlei hi an la rih lo nain laak nak ding upadi an tuah cang. Cu zong cu laak than a hau lo maw? Miphun pakhat kan si i miphun dang kuttang i a ummi si lo in le ukmi si lo in mahte in aa uknak nawl laak than a hau lo maw? Panglong biahren hnatlaknak kan tuah i kan lung a tling i kan sungh thanmi, a kan laakpiak dihmi thil vialte laak than a cu cang lo maw”?\n“CNLD party nih term khat chung ah federal nan kan laakpiak kho hnga maw tiah Thantlang ah bia an kan hal. Atu ning in cun, Federal hi Chin party lawng nih laak khawh dingmi a si lo, NLD le USDP party lawng zong nih laak khawh dingmi a si lo. Federal cu ralkap zong siseh, party vialte zong siseh, cabuai cung ah thutti in ceihmai a haumi a si. Cucaah, federal a tuah kho lomi NLD le USDP party cu zeicahdah mee nan pek duh? Chin party aiawhtu um lo in federal kongkau ceihmai tikah ahodah aa tel kun lai? Kan Chin aiawh in Chin ruahnak le thluak he bia a chim khotu kan ngeih a hau hnga lo maw? Cucaah cun, Chin party a hauhnak cu a si. Bia kan i ruah i federal kong kan ceih tikah Chinmi nih kan duhmi federal cu mah hi asi tiah a chimtu ding Chin party cu a hau cang cu ta! USDP nih USDP nih an duhning in policy an suai, NLD nih anmah duhning in policy an suai. Chin party nih Chinram le Chin mizapi nih an duhning in policy kan suai ve. Cu tikah Chinmi nih kan duhmi kha chim an duh ko hmanh ah party dang nih cun hluttaw ah an chim kho ti lo. Zeiruang ah ti ahcun a cunglei in nawl an onh hna lo ruang ah a si. Kan vantha kan ti hnga maw kan vanchia kan ti hnga maw? Atu 45 committee an sermi ah khan Chin thluak le Chin party in biachim khotu ding pakhat hmanh kan i tel lo. Atu ni ah federal kong kan ceihmai dih lo zong ah hmailei kan tefa nih an pehzulh in teinak an hmuh te lai”.\n“Kan Chin miphun hi kan si a fah tuk ruang ah maw? Dinfelnak timi a tlau dih cang. Kan ram riantuannak ah kanmah ca lawng ah kan ruah ve cang. Kan miphun kongkau hi kan rank in thlen zong kan ngamh tuk cang, thil poi ah kan chia kho ti lo. Kanmah pumpak thatnak le miaknak caah cun kan miphun sinak le dirhmun a tumchuk zong ah a tlau zong ah a poi lo a timi kan tamtuk cang. Vuanci si duh ah Kawl party luh zong a poi lo kan ti dih cang. Hi bantuk lungput a rawk dih cangmi hrawh a hau, aho nih dah a hrawh lai? 2010 ah USDP, 2015 ah NLD, 2020 ah Chin Party si ve cang tuah usih. Kanmah Chin miphun kongkau cu kanmah Chin miphun party cung ah dahkaw aa hngat”!\n“Chinmi nih mit in kan hmuhmi lam le sul thanchonak, lahkhah einak tibantuk lawng kan cuan kho i mit in hmuh khawh colh lomi miphun sinak, miphun covo, miphun nawlngaihnak, nunphung, caholh le ramri kong tibantuk kan hmu thiam ti lo. Phundang in cun federal uknak lei kha kan hmuthiam in k an cuan thiam ti lo. Federal uknak cu Chin miphun nih kanmah le kanmah thazaang kan i pek le kan i tanpi lawng ah kan ngah lai. A hal ding kan si lo, kanmah thazaang kan ngeih ve lawng kan ngah ko lai. Kan tha a um tikah cun an kan upat lai i cabuai cung ah kan thu kho in ceihmainak kan ngei kho lai. Zeiruang ah dah nihin ah Chin party remdaihnak cabuai cung ah kan i tel khawh lo? Chinmi nih Chin party tha na kan pek lo ruang ah a si. Pathian nih miphun dang uknak tang le kuttang ah um lengmang ding cu a kan timhmi kan si lo. Miphun dang he tlukrual te in karhlang ve ding hi a kan timhpiakmi a si ko”.\nHika ah Pu Ngai Sak nih a chimmi video zoh chih khawh a si. Pu Ngai Sak biachimnak hi a tantim in aa thawk lai.\nPrevious Salai Peng Hnin Thang; Dinti Laakmi Hrawhpiakmi Kong Fianternak\nNext Thuro Kua Cu Pupa Ram Hrimhrim a si